Ir-rebħa tal-belt ta' Għaj

U l-Mulej qal lil Ġożwè: "La tibżax u la taqtax qalbek.

Ħu miegħek in-nies kollha tal-ġlied, u qum u itla' għal Għaj.

Ara, jien nerħi f'idejk is-sultan ta' Għaj bin-nies u l-belt, u l-art tiegħu b'kollox.

U agħmel lil Għaj u s-sultan tagħha bħalma għamilt lil Ġeriko u s-sultan tagħha.

Tistgħu żżommu biss għalikom il-priża u l-bhejjem tagħha.

Qiegħed għassa moħbija min-naħa ta' warajha."

U qam Ġożwè u n-nies kollha tal-ġlied biex jitilgħu għal Għaj; u Ġożwè għażel tletin elf raġel ta' ħila kbira, u bagħathom billejl.

Ordnalhom u qalilhom: "Araw, intom għandkom tinħbew u tgħassu l-belt min-naħa ta' warajha, titbegħdux ħafna mill-belt, u oqogħdu lkoll dejjem għal-lest.

U jiena bin-nies kollha li għandi miegħi nersaq lejn il-belt, u malli joħorġu biex jaħbtu għalina bħall-aħħar darba, aħna naħarbu minn quddiemhom.

U joħorġu warajna, sakemm niġbduhom 'il bogħod mill-belt, għax huma jgħidu: 'Ħarbu minn quddiemna bħal qabel.'

Aħna u naħarbu, intom qumu mill-moħba tagħkom u taqbdu l-belt f'idejkom, u l-Mulej, Alla tagħkom, jerħiha f'idejkom.

U malli taqbdu l-belt agħtuha n-nar u tagħmlu skont ma qalilkom il-Mulej.

Dawn huma l-ordnijiet tiegħi."

U Ġożwè bagħathom, u dawk telqu għall-moħba tagħhom, u qagħdu bejn Betel u Għaj, fuq il-Punent ta' Għaj.

Ġożwè għadda l-lejl f'nofs il-poplu.

L-għada Ġożwè bakkar, u għadd il-poplu, u tala' hu u x-xjuħ ta' Iżrael quddiem il-poplu lejn Għaj.

U n-nies tal-ġlied li kienu miegħu telgħu, u resqu sa ma waslu quddiem il-belt; u waqfu fuq it-Tramuntana ta' Għaj, bil-wied bejnhom u bejn Għaj.

U ħa xi ħamest elef raġel, u qegħedhom moħbija bejn Betel u Għaj fuq il-Punent tal-belt.

U qassam il-poplu - il-qtajja' kollha li kellu fuq it-Tramuntana tal-belt u l-għases fuq il-Punent tal-belt - Ġożwè dak il-lejl għaddieh f'nofs il-wied.

Ġara li malli s-sultan ta' Għaj ra dan kollu, hu u n-nies ta' Għaj qamu kmieni u ħarġu jgħaġġlu jilqgħu lill-Iżraelin, u jitqabdu magħhom, hu u n-nies kollha tiegħu, fil-ħin miftiehem fin-niżla biswit l-Għaraba, bla ma kien jaf li kien hemm l-għases moħbija wara l-belt.

U Ġożwè u Iżrael kollu għamlu ta' birruħhom mirbuħa u ħarbu lejn id-deżert.

Imbagħad il-poplu kollu li kien fil-belt ingħaqad b'għajta waħda u marru għal warajhom, u għamlu għal wara Ġożwè, u tbiegħdu biċċa sewwa mill-belt.

U ma kienx baqa' raġel f'Għaj u f'Betel, li ma ħariġx għal wara Iżrael; ħallew il-belt miftuħa, u għamlu għal wara Iżrael.

Imbagħad il-Mulej qal lil Ġożwè: "Erfa' l-lanza li għandek f'idek lejn Għaj, għax f'idek sejjer nerħiha."

Ġożwè rafa' l-lanza li kellu f'idu lejn il-belt.

Malli rafa' idu n-nies li kienu moħbija ħarġu mill-moħba tagħhom u telqu jiġru, daħlu l-belt, qabduha u tawha n-nar.

U n-nies ta' Għaj daru, u ħarsu warajhom, u raw tiela' d-duħħan mill-belt lejn is-sema u ma baqgħetilhom ebda saħħa biex jaħarbu 'l hawn u 'l hinn; u l-poplu li kien qiegħed jaħrab lejn id-deżert dar għal dawk li kienu jiġru warajh.

Meta Ġożwè u l-Iżraelin kollha raw li l-għases li kienu moħbija kienu qabdu l-belt, u d-duħħan kien tiela' minn ġol-belt, daru u ħabtu għan-nies ta' Għaj.

U dawk ħarġu mill-belt jiltaqgħu magħhom u sabu ruħhom f'nofs l-Iżraelin, biċċa minn naħa u biċċa minn oħra; u l-Iżraelin kissruhom sa ma ħallewlhom lil ħadd jeħles jew jaħrab.

U s-sultan ta' Għaj qabduh ħaj, u ħaduh għand Ġożwè.

Malli l-Iżraelin temmew joqtlu n-nies kollha ta' Għaj fir-raba', fid-deżert, fejn għamlu għal warajhom, u waqgħu lkoll mejtin b'xifer ix-xabla sal-aħħar wieħed, l-Iżraelin reġgħu lura f'Għaj u qerduha b'xifer ix-xabla.

U l-mejtin, irġiel u nisa, dak in-nhar laħqu tnax-il elf, in-nies kollha ta' Għaj.

U Ġożwè ma reġġax idu, li kien rafa' bil-lanza, qabel ma qered in-nies kollha ta' Għaj.

L-Iżraelin żammew għalihom il-bhejjem u l-priża biss, skont ma kien ordna l-Mulej lil Ġożwè.

Ġożwè mbagħad ħaraq il-belt ta' Għaj u għamel minnha borġ ħerba darba għal dejjem u dan għadu hemm sal-lum.

U s-sultan ta' Għaj dendluh ma' siġra sa filgħaxija, u ma' nżul ix-xemx Ġożwè ordna li jniżżlu ġismu mejjet mis-siġra, u xeħtuh ħdejn il-bieb tal-belt, u fuqu għamlu borġ ġebel kbir li għadu hemm sal-lum.

It-tiġdid tal-patt

Imbagħad Ġożwè bena artal lill-Mulej, Alla ta' Iżrael, fuq il-muntanja Għebal, skont l-ordni li Mosè, il-qaddej tal-Mulej, kien ta lil ulied Iżrael, kif inhu miktub fil-ktieb tal-liġi ta' Mosè; artal b'ġebel sħiħ, mhux mimsus bil-ħadid, u offrew fuqu sagrifiċċji tal-ħruq lill-Mulej, u ssagrifikaw ukoll vittmi tas-sliem.

U Ġożwè kiteb fuq il-ġebel kopja tal-liġi li Mosè kien kiteb quddiem ulied Iżrael.

U l-Iżraelin kollha, ix-xjuħ u l-kapijiet, u l-imħallfin, kienu weqfin ħdejn l-arka minn naħa u minn oħra, quddiem il-qassisin Leviti li jerfgħu l-arka tal-patt tal-Mulej; u l-barranin u n-nies tal-pajjiż kienu nofshom ħdejn il-muntanja Gariżim u nofshom ħdejn il-muntanja Għebal skont ma kien ordna Mosè, il-qaddej tal-Mulej, biex Ġożwè jbierek il-poplu ta' Iżrael għall-ewwel darba.

Imbagħad Ġożwè qara l-kliem kollu tal-liġi, il-barka u s-saħta, kollox kif inhu miktub fil-ktieb tal-liġi.

Ma kienx hemm kelma minn kulma kien ordna Mosè li ma qrahiex Ġożwè quddiem il-ġemgħa kollha ta' Iżrael, nisa, tfal u l-barranin li kienu jgħammru f'nofshom.


Ir-rebħa ta' Kangħan tan-Nofsinhar; l-ingann tal-Gibgħonin

Malli semgħu b'dan is-slaten tan-naħa l-oħra tal-Ġordan, dawk li kienu jgħammru fil-muntanji u fis-Sefela, u fix-xtut tal-Baħar il-Kbir sa biswit il-Libanu, il-Ħittin, l-Amurrin, il-Kangħanin, il-Periżżin, il-Ħiwwin u l-Ġebusin, ingħaqdu u ftiehmu biex jitqabdu ma' Ġożwè u ma' Iżrael ilkoll flimkien.

Imma n-nies ta' Gibgħon malli semgħu x'kien għamel Ġożwè lil Ġeriko u lil Għaj, inqdew bil-ħażen ta' moħħhom.

Telqu u ħadu provvisti għat-triq fi ġwielaq qodma, u għabbewhom fuq il-ħmir tagħhom, u nbid fi żquq qodma, imqattgħin u mraqqgħin.

F'riġlejhom kellhom qrieq qodma u mraqqgħin, u fuqhom ilbies qadim, u l-ħobż għat-triq niexef u mqarqaċ.

U marru għand Ġożwè fil-kamp f'Gilgal, u qalu lilu u lill-Iżraelin: "Aħna ġejjin minn art imbiegħda, u issa ħa nagħmlu patt bejnietna."

U l-Iżraelin wieġbu lill-Ħiwwin : "Għandu mnejn intom tgħammru f'nofsna, u kif nistgħu nagħmlu patt magħkom?"

U huma wieġbu lil Ġożwè: "Aħna qaddejja tiegħek."

U Ġożwè staqsiehom: "Min intom, u mnejn ġejjin?"

U qalulu: "Aħna qaddejja tiegħek ġejjin minn art imbiegħda ħafna, u ġejna minħabba l-fama tal-Mulej, Alla tiegħek, għax smajna b'kulma għamel fl-Eġittu; u b'kulma għamel liż-żewġ slaten Amurrin in-naħa l-oħra tal-Ġordan, lil Siħon, is-sultan ta' Ħesbon, u lil Għog, sultan ta' Basan, f'Għastarot.

U qalulna x-xjuħ tagħna u n-nies li jgħammru f'artna: 'Ħudu l-ikel għat-triq u morru ltaqgħu magħhom u għidulhom: Qaddejja tagħkom aħna, u issa agħmlu patt magħna.

Dan il-ħobż li għandna ħadnieh sħun minn djarna meta ħriġna biex niġu għandkom, u issa bbies u tqarqaċ.

U dawn iz-zquq tal-inbid kienu ġodda meta mlejniehom, u issa tqattgħu; u lbiesna u qrieqna qdiemu minħabba t-tul tat-triq.' "

Il-kapijiet ħadu mill-ikel tagħhom bla ma fittxew x'kellu xi jgħid il-Mulej.

U Ġożwè għamel il-paċi magħhom u għamel patt magħhom li jħallihom ħajjin; u ħalfulhom il-kbarat tal-ġemgħa.

Tlitt ijiem wara li għamlu l-patt magħhom, semgħu li dawn kienu ġirien tagħhom u kienu joqogħdu f'nofshom.

Għalhekk ulied Iżrael telqu u fi tlitt ijiem waslu fi bliethom, li kienu: Gibgħon, Kefira, Birot, Kirjat-ġegħarim.

U wlied Iżrael ma qerduhomx, għaliex il-kapijiet tal-poplu kienu ħalfulhom bil-Mulej, Alla ta' Iżrael.

Iżda l-ġemgħa kollha gergret għalihom: u l-kapijiet kollha wieġbu lill-ġemgħa: "Aħna ħlifnielhom bil-Mulej, Alla ta' Iżrael, u issa ma nistgħux immissuhom.

Ara x'nagħmlu: inħalluhom jgħixu biex ma taqax fuqna l-korla ta' Alla, minħabba l-ħalfa li ħlifnielhom.

Ħa jibqgħu ħajjin, imma nġagħluhom jaqtgħu l-ħatab u jġorru l-ilma għall-poplu kollu."

Il-poplu qabel li jagħmlu kif qalulhom il-kapijiet.

Imbagħad Ġożwè sejħilhom, kellimhom u qalilhom: "Għaliex dħaktu bina u għedtulna: 'Aħna ġejjin mill-bogħod ħafna minnkom, meta intom tgħammru fostna?'

Issa misħutin intom, ma jonqos qatt minn fostkom l-ilsir, u min jaqta' l-ħatab u jġorr l-ilma għad-dar ta' Alla tiegħi."

U huma wieġbu lil Ġożwè: "Lill-qaddejja tiegħek qalulhom x'kien ordna l-Mulej lil Mosè, il-qaddej tiegħu, li kellu jagħtikom l-art kollha, u li jeqred minn quddiemkom in-nies kollha li jgħammru fiha; u aħna bżajna ħafna għal ħajjitna u għamilna li għamilna.

U issa hawn aħna f'idek.

Agħmel minna dak li jidhirlek li hu sewwa u xieraq."

Hekk għamel magħhom Ġożwè; u ħelishom minn idejn ulied Iżrael u ma qatluhomx.

Qabbadhom Ġożwè dak in-nhar jaqtgħu l-injam u jtellgħu l-ilma għall-ġemgħa u għall-artal tal-Mulej fil-post li jkun għażel, u għadhom hekk sal-lum.


Battalja f'Gibgħon

Ġara li malli Adonisedek, is-sultan ta' Ġerusalemm, sama' li Ġożwè kien qabad Għaj, u qeridha, u bħalma għamel lil Ġeriko u s-sultan tagħha, hekk għamel lil Għaj u lis-sultan tagħha; u li n-nies ta' Gibgħon għamlu paċi mal-Iżraelin u baqgħu jgħammru fosthom, qabdu biża' kbir, għax Gibgħon kienet belt kbira, bħal waħda mill-ibliet tas-slaten, u kienet akbar minn Għaj, u niesha nies qalbiena.

Għalhekk Adonisedek, sultan ta' Ġerusalemm, bagħat jgħid lil Ħoħam, is-sultan ta' Ħebron, lil Piram, is-sultan ta' Ġarmut, u lil Ġafigħa, is-sultan ta' Lakis, u lil Debir, is-sultan ta' Għeglon: "Itilgħu ħdejja u għinuni ħa naħbtu għal Gibgħon, għax ftiehmu u għamlu paċi ma' Ġożwè u ma' wlied Iżrael."

U ftiehmu u telgħu l-ħames slaten tal-Amurrin - is-sultan ta' Ġerusalemm, is-sultan ta' Ħebron, is-sultan ta' Ġarmut, is-sultan ta' Lakis, is-sultan ta' Għeglon, huma u l-eżerċti kollha tagħhom, u waqqfu l-kamp madwar Gibgħon u ħabtu għaliha.

In-nies ta' Gibgħon bagħtu jgħidu lil Ġożwè fil-kamp f'Gilgal: "La twarrabx idek minn fuq il-qaddejja tiegħek: itla' għandna malajr, eħlisna u għinna għax is-slaten kollha tal-Amurrin, li jgħammru fl-għoljiet, ngħaqdu kontrina lkoll."

U Ġożwè tala' minn Gilgal bin-nies kollha tal-ġlied miegħu, u l-irġiel qalbiena kollha.

U l-Mulej qal lil Ġożwè: "La tibżax minnhom għax nerħihom f'idejk; ebda bniedem minnhom ma jiqaflek."

U Ġożwè mar għalihom minnufih; dam il-lejl kollu tiela' minn Gilgal.

U l-Mulej ħawwadhom quddiem Iżrael, u dawn tawhom xebgħa kbira f'Gibgħon u għamlu għal warajhom tul it-triq li titla' għal Betħoron u baqgħu jagħtuhom sa Għażeka u Makkeda.

Ġara li huma u jaħirbu minn quddiem Iżrael, kif kienu fin-niżla ta' Betħoron, il-Mulej waddab fuqhom ġebel kbir mis-smewwiet sa Għażeka.

Mietu aktar bil-ġebel tas-silġ milli wlied Iżrael qatlu bix-xabla.

Imbagħad Ġożwè kellem lill-Mulej, dak in-nhar li l-Mulej telaq l-Amurrin quddiem ulied Iżrael, u qal quddiem Iżrael:

"Ieqaf, xemx, fuq Gibgħon;

Ieqaf, qamar, fuq wied Ajjalon."

U waqfet ix-xemx,

u waqaf il-qamar,

sakemm tħallas il-poplu

mill-għedewwa tiegħu.

Mhux hekk hemm miktub fi Ktieb il-Ġust ?

U x-xemx waqfet f'nofs is-smewwiet, u ma għaġġlitx tinżel għal jum sħiħ.

U qatt ma kien hemm jum bħalu, la qabel u lanqas wara, li fih il-Mulej sama' mill-kelma ta' bniedem; għax il-Mulej kien jitqabad għal Iżrael.

Imbagħad Ġożwè u l-Iżraelin kollha reġgħu lura lejn il-kamp f'Gilgal.

Dawk il-ħames slaten ħarbu u nħbew f'għar f'Makkeda.

U għarrfu lil Ġożwè u qalulu: "Sibna lill-ħames slaten moħbija f'għar f'Makkeda."

U Ġożwè qalilhom: "Gerbu ġebel kbir f'daħlet l-għar u qiegħdu xi rġiel għassa tagħhom.

Imma intom tiqfux, iżda ibqgħu sejrin wara l-għedewwa tagħkom, ħuduhom minn wara, u tħalluhomx jidħlu fi bliethom, għax il-Mulej, Alla tagħkom, telaqhom f'idejkom."

U ġara li meta Ġożwè u wlied Iżrael temmew ix-xebgħa kbira li tawhom sa ma qerduhom għalkollox, barra minn xi ftit li ħarbu u sabu l-kenn fi bliet magħluqa bis-swar, il-poplu kollu raġa' lura fil-kamp għand Ġożwè f'Makkeda, qawwi u sħiħ.

Ħadd ma ssogra jlissen kelma kontra wlied Iżrael.

U Ġożwè ordna: "Iftħu bieb il-għar, u oħorġuli dawk il-ħames slaten mill-għar."

U hekk għamlu, u ġabulu dawk il-ħames slaten mill-għar: is-sultan ta' Ġerusalemm, is-sultan ta' Ħebron, is-sultan ta' Ġarmut, is-sultan ta' Lakis u s-sultan ta' Għeglon.

Meta ġiebu lil dawk is-slaten quddiem Ġożwè, sejjaħ Ġożwè lill-Iżraelin kollha, u qal lill-kapijiet tan-nies tal-gwerra li kienu marru miegħu: "Ersqu 'l hawn, u qiegħdu riġlejkom fuq għonq dawn is-slaten."

U resqu u qiegħdu riġlejhom fuq għonqhom.

U Ġożwè qalilhom: "La tibżgħux u la taqtgħux qalbkom.

Agħmlu l-ħila u qawwu qalbkom, għax hekk jagħmel il-Mulej lill-għedewwa kollha tagħkom, li magħhom intom għandkom titqabdu."

Imbagħad Ġożwè darabhom, u qatilhom, u dendilhom ma' ħames siġriet, u baqgħu mdendla mas-siġar sa filgħaxija.

Ma' nżul ix-xemx Ġożwè ordna li jniżżluhom mis-siġar, u xeħtuhom fl-għar fejn kienu nħbew u għalqu d-daħla b'ġebel kbir, u għadhom hemm sal-lum.

Jaqgħu sitt ibliet

Dak in-nhar stess Ġożwè rebaħ il-belt ta' Makkeda u għaddieha minn xifer ix-xabla, lilha u lis-sultan tagħha, u qeridha b'kull min kien hemm fiha bla ma ħadd ħelisha; u lis-sultan ta' Makkeda għamillu bħalma kien għamel lis-sultan ta' Ġeriko.

Imbagħad Ġożwè u l-Iżraelin kollha miegħu għaddew minn Makkeda għal Libna u ħabtu għaliha.

U l-Mulej erħieha wkoll f'id Iżrael bis-sultan tagħha; u darab b'xifer ix-xabla lilha u lil kull min kien hemm fiha bla ma ħalla 'l ħadd minnhom ħaj.

U lis-sultan tagħha għamillu bħalma kien għamel lis-sultan ta' Ġeriko.

U għadda Ġożwè u l-Iżraelin kollha miegħu minn Libna għal Lakis, waqqaf il-kamp madwarha, u ħabat għaliha.

U l-Mulej reħa lil Lakis f'idejn Iżrael, u dan rebaħha fit-tieni jum u għadda minn xifer ix-xabla lilha u 'l kull min kien fiha; għamlilha kollox bħalma kien għamel lil Libna.

Frattant Ħoram, sultan ta' Geżer, tala' jgħin lil Lakis, u Ġożwè ħabat għalih u n-nies tiegħu sakemm ma ħalla 'l ħadd minnhom ħaj.

Imbagħad Ġożwè u n-nies tiegħu għaddew minn Lakis għal Għeglon; u waqqfu l-kamp madwarha u ħabtu għaliha.

Qabduha dak in-nhar stess, u għaddewha minn xifer ix-xabla, u qerdu 'l kull min kien hemm fiha dak in-nhar, kollox bħal ma kienu għamlu lil Lakis.

U tala' Ġożwè b'Iżrael kollu miegħu minn Għeglon għal Ħebron u ħabtu għaliha.

Qabduha u għaddewha minn xifer ix-xabla, lilha u lis-sultan tagħha, u l-ibliet kollha u n-nies kollha li kien hemm fiha u ma ħalla lil ħadd jeħles; kollox bħalma kien għamel lil Għeglon, qered lilha u 'l kull min kien hemm fiha.

Imbagħad Ġożwè u Iżrael kollu miegħu dar għal Debir, u ħabat għaliha.

U rebaħha, lilha u s-sultan tagħha, u l-ibliet kollha tagħha għaddiehom minn xifer ix-xabla, u qered lil kull min kien hemm fiha, u ma ħalla 'l ħadd li kien hemm fiha jeħles ħaj; bħalma għamel lil Ħebron , hekk għamel lil Debir u s-sultan tagħha.

Ġożwè rebaħ l-art kollha - il-muntanji, in-Negeb, is-Sefela, bix-xaqliba tagħhom - u s-slaten kollha tagħhom.

Ma ħalla 'l ħadd jeħles, u qered kulma kien jieħu n-nifs, bħalma kien ordna l-Mulej, Alla ta' Iżrael.

Ġożwè rebaħhom minn Kades-barnigħa sa Gaża, u l-art kollha ta' Gosen sa Gibgħon.

Rebaħ Ġożwè lil dawn is-slaten kollha, u artijiethom f'salt wieħed, għax il-Mulej, Alla ta' Iżrael, tqabad għal Iżrael.

U Ġożwè b'Iżrael kollu miegħu raġa' lura fil-kamp f'Gilgal.


Ir-rebħa fuq in-naħa tat-Tramuntana

Malli Ġabin, is-sultan ta' Ħasor, sama' b'dan kollu, bagħat messaġġiera għand Ġobab, sultan ta' Madon, u għand is-sultan ta' Simron u s-sultan ta' Aksaf, u għand is-slaten li kienu jgħammru fit-Tramuntana fil-muntanji, fl-Għaraba 'l isfel minn Kinneret u fis-Sefela u Nafat-dor fuq il-Punent; u għand il-Kangħanin tal-Lvant u tal-Punent, l-Amurrin, il-Ħittin, il-Periżżin, il-Ġebusin ta' fuq il-muntanji, u l-Ħiwwin ta' taħt il-Ħermon f'art Mispa.

Dawn kollha ħarġu flimkien bil-qtajja' kollha tagħhom, poplu kotran bħar-ramel f'xatt il-baħar, u żwiemel u mriekeb bla għadd.

U ftiehmu u ltaqgħu dawn is-slaten kollha, u ġew u waqqfu l-kamp ħdejn l-ilma ta' Merom biex jitqabdu ma' Iżrael.

U l-Mulej qal lil Ġożwè: "La tibżax minnhom, għax sa għada bħal dan il-ħin jien nerħihom mejta lkoll f'idejn Iżrael, iż-żwiemel tagħhom taqtgħalhom l-għeruq ta' riġlejhom u l-imriekeb tagħhom tagħtihom in-nar."

U Ġożwè u n-nies kollha tal-ġlied tiegħu marru għalihom ħdejn l-ilma ta' Merom, u nxteħtu għal fuqhom għal għarrieda.

U l-Mulej telaqhom f'idejn Iżrael, u tawhom xebgħa, u għamlu għal warajhom sa Sidon il-Kbira u sa Mixrefotmajm u l-wied ta' Mispa fil-Lvant.

U baqgħu jagħtuhom sakemm ma ħallew lil ħadd jeħles.

U Ġożwè għamlilhom bħalma kien ordnalu l-Mulej: iż-żwiemel tagħhom qatgħalhom l-għeruq ta' riġlejhom u l-imriekeb tahom in-nar.

Imbagħad Ġożwè dar lura għal Ħasor, u rebaħ il-belt ta' Ħasor u s-sultan tagħha, u darabhom bix-xabla, għax Ħasor qabel kienet il-belt ewlenija fuq dawn is-saltniet kollha.

U qatlu b'xifer ix-xabla n-nies kollha li kien hemm fiha u qerduhom; u xejn ma ħalla jgħix, u 'l Ħasor taha n-nar.

U l-ibliet kollha ta' dawk is-slaten u s-slaten kollha tagħhom qabadhom Ġożwè, u għaddiehom minn xifer ix-xabla, u qeridhom bħalma kien ordna Mosè, il-qaddej tal-Mulej.

Biss l-ibliet kollha li kienu fuq l-għoljiet tagħhom Iżrael ma ħaraqhomx; Ġożwè ħaraq biss lil Ħasor weħidha.

Ulied Iżrael żammu għalihom il-priża kollha, u l-bhejjem ta' dawn l-ibliet; iżda n-nies qatluhom kollha b'xifer ix-xabla sakemm qerduhom: u xejn ma ħallew jgħix.

Kif kien ordna l-Mulej lil Mosè, il-qaddej tiegħu, hekk ordna Mosè lil Ġożwè u hekk għamel Ġożwè; ma ħalla xejn minn dak li kien ordna l-Mulej lil Mosè.

U Ġożwè ħa f'idejh din l-art kollha; il-muntanji u n-Negeb kollu, l-art kollha ta' Gosen, is-Sefela u l-Għaraba, il-muntanja ta' Iżrael u l-witat tiegħu, mill-muntanja ta' Ħalak li tieħu lejn Xegħir sa Bagħal-gad, u sal-wied tal-Libanu taħt il-muntanja tal-Ħermon.

Qabad is-slaten kollha tagħhom, darabhom u qatilhom.

Għal żmien twil dam Ġożwè jitqabad ma' dawn is-slaten.

Ebda waħda minn dawk l-ibliet ma ftiehmet ma' Iżrael; barra mill-Ħiwwin, li jgħammru f'Gibgħon, kollha ħaduhom bil-ġlied.

Kienet ġejja mill-Mulej li jwebbsu qalbhom u jagħmlu gwerra lil Iżrael, sabiex jinqerdu u ma jkunx hemm ħniena għalihom; u b'hekk jinqerdu bħalma kien ordna l-Mulej lil Mosè.

Il-qerda tal-Għanakin

Dak iż-żmien Ġożwè mar u qered l-Għanakin mill-muntanji, minn Ħebron, minn Debir, minn Għanab, mill-muntanji kollha ta' Ġuda u mill-muntanji kollha ta' Iżrael, għamel qerda minnhom u minn bliethom.

L-Għanakin ma baqgħux iżjed fl-art ta' wlied Iżrael, imma baqgħu biss f'Gaża, f'Gatt u f'Asdod.

Ġożwè ħa f'idejh l-art kollha skont ma kien qal il-Mulej lil Mosè; u qassamha b'wirt lill-Iżraelin, skont it-taqsima u t-tribujiet tagħhom.

U strieħet l-art mill-gwerra .


Is-slaten mirbuħa minn Mosè

Dawn huma s-slaten tal-art li rebħuhom ulied Iżrael u wirtu arthom in-naħa l-oħra tal-Ġordan, lejn tlugħ ix-xemx, mix-xmara Arnon sal-muntanja tal-Ħermon, u l-Għaraba kollha n-naħa tal-Lvant: Siħon, sultan tal-Amurrin, li kien jgħammar f'Ħesbon, kien jaħkem minn Għarogħer, li taħbat f'tarf il-wied tal-Arnon, u l-belt li hemm f'nofs il-wied u fuq nofs Gilgħad sa wied Ġabbok, truf l-art ta' wlied Għammon, u l-Għaraba sal-baħar ta' Kinneret lejn il-Lvant, sal-Baħar tal-Għaraba, il-Baħar il-Mielaħ, lejn il-Lvant fit-triq ta' Betġesimot, lejn in-Nofsinhar taħt ix-xaqliba ta' Pisga.

U t-territorju ta' Għog, is-sultan ta' Basan, li kien fadal mir-Refajin, li kien joqgħod f'Għastarot u f'Edrej, u kien jaħkem fuq il-muntanja tal-Ħermon, u fuq Salka, u fuq Basan kollu sal-fruntiera tal-Gesurin u tal-Magħkatin, u fuq nofs Gilgħad f'tarf l-art ta' Siħon sultan ta' Ħebson.

Lil dawn qatluhom Mosè, il-qaddej tal-Mulej, u wlied Iżrael; u Mosè, il-qaddej tal-Mulej, ta 'l arthom b'wirt lir-Rubenin, lill-Gadin u lil nofs it-tribù ta' Manassi.

Is-slaten mirbuħa minn Ġożwè

Din hi l-lista tas-slaten tal-art li rebaħ Ġożwè u wlied Iżrael in-naħa l-oħra tal-Ġordan fuq il-Punent, minn Bagħal-gad fil-wied tal-Libanu sal-muntanja Ħalak li tieħu għal Xegħir.

U ta din l-art Ġożwè lit-tribujiet ta' Iżrael skont it-taqsim tagħhom fil-muntanji, fis-Sefela, fl-Għaraba, fix-xaqlibiet tagħhom, u fid-deżert u fin-Negeb, l-artijiet tal-Ħittin, tal-Amurrin, tal-Kangħanin, tal-Periżżin, tal-Ħiwwin u tal-Ġebusin.

Is-slaten kienu dawn: is-sultan ta' Ġeriko, is-sultan ta' Għaj ħdejn Betel; is-sultan ta' Ġerusalemm, is-sultan ta' Ħebron, is-sultan ta' Ġarmut, is-sultan ta' Lakis, is-sultan ta' Għeglon, is-sultan ta' Geżer, is-sultan ta' Debir, is-sultan ta' Geder, is-sultan ta' Ħorma, is-sultan ta' Għarad, is-sultan ta' Libna, is-sultan ta' Għadullam, is-sultan ta' Makkeda, is-sultan ta' Betel, is-sultan ta' Taffuħa, is-sultan ta' Ħafer, is-sultan ta' Afek, is-sultan ta' Lassaron, is-sultan ta' Madon, is-sultan ta' Ħasor, is-sultan ta' Simron-merun, is-sultan ta' Aksaf, is-sultan ta' Tagħnak, is-sultan Megiddu, u s-sultan ta' Kedes, is-sultan ta' Ġoknegħam fil-Karmel, is-sultan ta' Dor f'Nafat-dor, is-sultan ta' Gojim f'Gilgal, is-sultan ta' Tirsa - wieħed u tletin sultan b'kollox.


Il-qsim ta' art Kangħan: Sehem Ruben, Gad u nofs it-tribù ta' Manassi

Meta Ġożwè kien xjieħ u daħal fiż-żmien, il-Mulej qallu: "Inti xjeħt u dħalt fiż-żmien, u għad fadal biċċa kbira mill-art x'tittieħed.

Din hi l-art li għad baqa': l-inħawi kollha tal-Filistin u l-Gesurin kollha, minn Siħor fuq il-Lvant tal-Eġittu sat-trufijiet ta' Għekron fit-Tramuntana; l-art tal-Kangħanin f'idejn il-ħames prinċpijiet tal-Filistin ta' Gaża, Asdod, Askelon, Gatt u Għekron; l-inħawi tal-Għawwin fin-Nofsinhar, l-art kollha tal-Kangħanin mill-Għerien ta' Sidon sa Afeka sal-fruntiera tal-Amurrin; l-art tal-Giblin u l-Libanu kollu, lejn tlugħ ix-xemx minn Bagħal-gad taħt il-muntanja tal-Ħermon sad-daħla ta' Ħamat.

Dawk kollha li jgħammru fil-muntanji tal-Libanu sa Mixrefotmajm, is-Sidonin kollha, jien inkeċċihom minn quddiem ulied Iżrael; iżda qassamha lil Iżrael b'wirt bħalma ordnajtlek.

Mela issa qassam l-art b'wirt lid-disa' tribujiet, u nofs it-tribù ta' Manassi.

Miegħu kienu ħadu sehemhom ir-Rubenin u l-Gadin, li kien tahom Mosè, qaddej tal-Mulej, in-naħa l-oħra tal-Ġordan, in-naħa tal-Lvant bħalma kien tahom Mosè il-qaddej tal-Mulej: minn Għarogħer li qiegħda max-xatt tax-xmara Arnon u l-belt li qiegħda f'nofs il-wied u l-wita kollha ta' Medeba sa Dibon; u l-ibliet kollha ta' Siħon, sultan tal-Amurrin, li kien isaltan f'Ħesbon sat-trufijiet ta' wlied Għammon.

U Gilgħad, u l-inħawi tal-Gesurin u l-Magħkatin u l-muntanji kollha tal-Ħermon u Basan kollu sa Salka; is-saltna kollha ta' Għog f'Basan, li kien isaltan f'Astarot u f'Edregħi, il-fdal tar-Refajin, u rebaħhom Mosè u keċċiehom.

Imma wlied Iżrael ma rnexxilhomx ikeċċu l-Gesurin u l-Magħkatin, u baqgħu jgħammru f'Gesur u f'Magħkat f'nofs Iżrael sal-lum.

Iżda lit-tribù ta' Levi ma tahomx sehem; sehmu hu mis-sagrifiċċji tal-Mulej Alla, Alla ta' Iżrael, bħalma kien qallu.

Mosè ta sehem lil ulied Ruben skont il-familji tagħhom.

U l-limiti tagħhom kienu minn Għarogħer li tinsab fuq f'tarf il-wied tal-Arnon u l-belt f'nofs il-wied u l-wita kollha sa Medeba, Ħesbon u l-bliet kollha tagħha fil-wita ta' Dibon, Bamot-bagħal, Bet-bagħal-megħon, Ġaħsa, Kedemot, Mefagħat, Kirjatajm, Sibma, Żaret-saħar, fl-għolja tal-wied.

U Bet-pegħor għal taħt ix-xaqliba ta' Pisga u Betġesimot.

U l-ibliet kollha tal-wita u s-saltna kollha ta' Siħon, is-sultan tal-Amurrin li kien isaltan f'Ħesbon li għelbu Mosè, lilu u l-prinċpijiet ta' Midjan, Ewi u Rekem u Sur u Ħur u Reba, prinċpijiet ta' Siħon, li kienu jgħammru f'din l-art.

U 'l Balgħam bin Begħor, is-saħħar, ulied Iżrael qatluh bix-xabla mal-bqija li qatlu.

L-art tar-Rubenin kienet twassal sal-Ġordan; dan hu sehem ir-Rubenin bil-familji tagħhom, l-ibliet bl-irħula tagħhom.

Mosè ta wkoll sehem lit-tribù ta' wlied Gad bil-familji tagħhom.

Din kienet l-art li messithom: Ġagħżer u l-ibliet kollha ta' Gilgħad u nofs l-art ta' wlied Għammon sa Għarogħer fil-Lvant ta' Rabba, u minn Ħesbon sa Ramat-misfe u Betunim u minn Maħanajm sal-limiti ta' Lodebar; kien fiha l-wied ta' Bet-ħaram u Bet-nimra u Sukkot u Safon, u l-bqija tas-saltna ta' Siħon, is-sultan ta' Ħesbon; il-Ġordan kien il-limiti sa tarf il-baħar ta' Kinneret fil-Lvant tal-Ġordan.

Dan kien sehem ulied Gad bil-familji tagħhom, l-ibliet u l-irħula tagħhom.

Mosè ta sehem ukoll lil ulied nofs it-tribù ta' Manassi skont il-familji tagħhom.

U l-medda tal-art tagħhom kienet minn Maħanajm, il-Basan kollu, is-saltna kollha ta' Għog, sultan ta' Basan, u l-irħula kollha ta' Ġajir f'Basan, sittin belt.

Nofs Gilgħad u Għastarot u Edregħi, l-ibliet ewlenin ta' Għog f'Basan, ingħataw lil ulied Makir bin Manassi, jiġifieri lil nofs ulied Makir skont il-familji tagħhom.

Dawn huma l-ishma li qassam Mosè fil-wita ta' Mowab, in-naħa l-oħra tal-Ġordan fil-Lvant biswit Ġeriko.

Lit-tribù ta' Levi ma tah ebda sehem; il-Mulej, Alla ta' Iżrael, hu sehemhom, bħalma kien qalilhom.


Sehem it-tribujiet l-oħra

Dan hu li ħadu wlied Iżrael f'art Kangħan, u li qassmulhom Elgħażar il-qassis, u Ġożwè bin Nun, u l-kapijiet tad-djar tat-tribujiet lil ulied Iżrael.

Qassmuhielhom bix-xorti bħalma kien ordna l-Mulej permezz ta' Mosè lid-disa' tribujiet u nofs, għax Mosè kien ġa ta sehem liż-żewġ tribujiet u nofs in-naħa l-oħra tal-Ġordan; u l-Leviti ma tahomx sehem f'nofshom.

Iż-żewġ ulied ta' Ġużeppi, Manassi u Efrajm, kienu jagħmlu żewġ tribujiet.

U ma tawx sehem lil-Leviti fl-art ħlief bliet fejn jgħammru u mergħat madwarhom għall-imrieħel u l-ġid li jkollhom.

Ulied Iżrael għamlu bħalma kien ordna l-Mulej lil Mosè, u qassmu l-art.

Sehem Kaleb

Ulied Ġuda resqu lejn Ġożwè f'Gilgal, u Kaleb bin Ġefunni il-Kenażi qallu: "Int taf x'kien qal il-Mulej lil Mosè, il-bniedem ta' Alla, għalija u għalik f'Kades-barnigħa.

Jien kelli erbgħin sena meta Mosè, il-qaddej tal-Mulej, bagħatni minn Kades-barnigħa biex nitkixxef l-art, u jien wassaltlu l-aħbar li kelli f'qalbi.

Ħuti li telgħu miegħi qatgħu qalb il-poplu, imma jien bqajt fidil lejn il-Mulej, Alla tiegħi.

U Mosè dak in-nhar ħalef u qalli: 'L-art li rifes riġlek fuqha tkun wirtek, u sehem uliedek għal dejjem, għax int bqajt fidil lejn il-Mulej, Alla tiegħi.'

U issa, ara, il-Mulej żammni ħaj, bħalma kien qal, għal dawn il-ħamsa u erbgħin sena, minn mindu l-Mulej qal dan il-kliem lil Mosè, meta Iżrael kien jiġġerra fid-deżert.

Illum jien għandi ħamsa u tmenin sena.

Għadni llum qawwi bħal meta bagħatni Mosè.

Bħalma kienet saħħti dakinhar, hekk għadha llum, sew biex noħroġ għall-ġlied sew biex nerġa' lura.

Mela agħtini issa din il-muntanja li minnha tkellem il-Mulej dakinhar; inti stess smajt dakinhar u taf li hemm jgħammru l-Għanakin fi bliet kbar u mdawra bis-swar.

Għandu mnejn il-Mulej ikun miegħi u nkeċċihom bħalma wegħedni l-Mulej."

U Ġożwè bierku u ta Ħebron lil Kaleb bin Ġefunni biex tkun sehmu.

Għalhekk Ħebron saret sehem Kaleb bin Ġefunni il-Kenażi sal-lum, għaliex baqa' fidil lejn il-Mulej, Alla ta' Iżrael.

Ħebron qabel kien jisimha Kirjat-arba.

Dan Arba kien il-kbir fost l-Għanakin.

U l-art strieħet mill-gwerra.


Sehem it-tribù ta' Ġuda

U x-xorti waqgħet fuq it-tribù ta' wlied Ġuda, skont il-familji tagħhom, u messithom l-art in-naħa ta' Edom fid-deżert ta' Sin, fit-tarf tan-Negeb.

Il-limiti tan-naħa tan-Nofsinhar kienu jibdew minn tarf il-Baħar il-Mielaħ, mill-ilsien li jdur lejn in-Nofsinhar, u joħorġu lejn in-Nofsinhar għat-telgħa ta' Għakrabbim u jgħaddu minn Sin, u jitilgħu min-Negeb għal Kades-barnigħa, imbagħad jgħaddu minn Ħesron, jitilgħu lejn Addar u jilwu lejn Karka, jgħaddu minn Għasmon u jibqgħu sejrin sal-wied tal-Eġittu u jispiċċaw f'xifer il-baħar.

Dawn huma l-limiti tagħkom tan-Nofsinhar.

Fuq il-Lvant imbagħad kien hemm il-Baħar il-Mielaħ sa fomm il-Ġordan.

Il-limiti tat-Tramuntana jibdew minn ilsien il-baħar f'fomm il-Ġordan, u jitilgħu sa Bet-ħogla, jgħaddu min-naħa tat-Tramuntana ta' Bet-għaraba, u jibqgħu telgħin sal-ħaġra ta' Boħan bin Ruben.

U mbagħad jitilgħu f'Debir mill-wied ta' Għakor, jilwu lejn it-Tramuntana ta' Gilgal, biswit it-telgħa ta' Adummim, in-naħa tan-Nofsinhar tal-wied; jgħaddu minn ħdejn l-ilma ta' Għajn-xemex, u jieħdu sa Għajn-rogel.

Imbagħad dawn il-limiti jitilgħu sal-wied ta' Bet-ħinnom lejn in-naħa tal-Ġebusin, min-naħa tan-Nofsinhar, jiġifieri Ġerusalemm, mnejn jibqgħu sejrin fuq ras l-għolja li taħbat biswit il-wied ta' Ħinnom fuq il-Punent, fit-tarf tat-Tramuntana tal-wita ta' Refajin.

Mill-quċċata tal-għolja l-limiti kienu jilwu lejn l-għajn tal-ilma ta' Neftuħa u jibqgħu sejrin lejn l-ibliet tal-muntanja Għefron, jilwu lejn Bagħala, li hi Kirjat-ġegħarim, u minn Bagħala ddur lejn il-Punent, lejn il-muntanja ta' Xegħir, jgħaddu ma' ġenb il-muntanja ta' Ġegħarim, fuq it-Tramuntana ta' Kesalon, jinżlu għal Betxemex, u jgħaddu għal Timna; imbagħad joħorġu lejn in-naħa tat-Tramuntana tax-xagħra ta' Għekron, jilwu lejn Sikkeron, jgħaddu mill-muntanja ta' Bagħala u jieħdu sa Ġabnel, u jispiċċaw f'tarf il-baħar; u l-limiti tal-Punent ikun il-Baħar il-Kbir bix-xtut tiegħu.

Dawn huma l-limiti dawramejt ta' wlied Ġuda skont il-familji tagħhom.

Lil Kaleb bin Ġefunni tawh sehem f'nofs ulied Ġuda, skont ma kien ordna l-Mulej lil Ġożwè, jiġifieri, Kirjat-arba, li hi Ħebron; Arba kien missier Għanak.

Kaleb keċċa minn hemm it-tliet ulied ta' Għanak; Sesaj, Aħiman u Talmaj, ulied Għanak.

U tala' minn hemm għal dawk li jgħammru f'Debir; u Debir kien jisimha qabel Kirjat-sefer.

U Kaleb qal: "Min jaħbat għal Kirjat-sefer u jeħodha, nagħtih lil binti Għaksa b'martu."

U ħadha Għotnijel bin Kenaż, ħu Kaleb, u dan tah 'il bintu Għaksa b'martu."

Hi u sejra ġagħlitu jitlob għalqa lil missierha; qabżet minn fuq il-ħmar u Kaleb staqsieha: "Xi ġralek?"

U hi wieġbet: "Agħtini xi rigal għax art niexfa kulma tajtni, agħtini għallinqas għajn ta' ilma."

U taha l-għejun ta' fuq u l-għejun ta' isfel.

Dan kien sehem it-tribù ta' wlied Ġuda skont il-familji tagħhom.

L-ibliet tat-tribù ta' wlied Ġuda, in-naħa tal-fruntiera ta' Edom fin-Negeb, kienu dawn: Kabsel, Għeder, Ġagur, Kina, Dimona, Għadgħada, Kedes, Ħasor, Ġitnan, Żif, Telem, Begħalot, Ħasor-ħadatta, Kirjot-ħesron, li hi Ħasor, Amam, Sema, Molada, Ħasar-gadda, Ħesmon, Bet-pelet, Ħasar-sugħal, Birsaba, Biżjotija, Bagħala, Għajjim, Għesam, Eltolad, Kesil, Ħorma, Siklag, Madmanna, Sansanna, Lebawot, Silħim, Għajn u Rimmon; b'kollox disgħa u għoxrin belt bl-irħula tagħhom.

Fis-Sefela mbagħad kien hemm dawn: Estawol, Sorgħa, Asna, Żanuħa, Għajn-gannim, Taffuħa, Għenam, Ġarmut, Għadullam, Xoku, Għażeka, Sagħarajm, Għaditajm, Gedera, u Gederotajm; erbatax-il belt fl-irħula tagħhom.

Senan, Ħadasa, Migdal-gad, Dilgħan, Misfe, Ġoktel, Lakis, Boskat, Għeglon, Kabbon, Laħmam, Kitlis, Gederot, Betdagon, Nagħma, Makkeda; sittax-il belt bl-irħula tagħhom.

Libna, Għeter, Għasan, Ġiftaħ, Asna, Nesib, Kegħila, Akżib u Maresa; disat ibliet bl-irħula tagħhom.

Għekron u l-ibliet ta' madwarha bl-irħula tagħha.

Minn Għekron sal-Baħar, kulma kien hemm maġenb Asdod, bl-irħula tagħhom.

Asdod u l-ibliet ta' madwarha bl-irħula tagħha; Gaża u l-ibliet ta' madwarha u l-irħula tagħha sal-wied tal-Eġittu u l-Baħar il-Kbir.

Fuq l-għoljiet: Samir, Ġattir, Xoku, Danna, Kirjat-sanna li hi Debir, Għanab, Estemu, Għanim, Gosen, Ħolon u Gilu; ħdax-il belt bl-irħula tagħhom.

Arab, Duma, Esgħan, Ġanim, Bettaffuħa, Afeka, Humta, Kirjat-arba, li hi Ħebron, u Sigħor, disat ibliet bl-irħula tagħhom.

Magħon, Karmel, Żif, Ġutta, Ġeżragħel, Ġokdigħam, Żanuħa, Kajjin, Gibgħa, Timna; għaxart ibliet bl-irħula tagħhom.

Ħalħul, Betsur, Gedor, Magħrat, Betgħanot u Eltekon; sitt ibliet bl-irħula tagħhom.

Kirjat-bagħal, li hi Kirjat-ġegħarim, u Rabba; żewġt ibliet bl-irħula tagħhom.

Fid-deżert: Bet-għarab, Middin, Sekaka, Nibsan, Belt il-Melħ u Għajn-geddi; sitt ibliet bl-irħula tagħhom.

Imma l-Ġebusin, li kienu jgħammru f'Ġerusalemm, ulied Ġuda ma setgħux ikeċċuhom; u l-Ġebusin u wlied Ġuda baqgħu jgħammru flimkien f'Ġerusalemm sal-lum.


Sehem ulied Ġużeppi

Din hi x-xorti li messet lil Ġużeppi; il-limiti tiegħu jibdew mill-Ġordan, ħdejn Ġeriko, in-naħa tal-Lvant tal-ilma ta' Ġeriko, jitilgħu minn Ġeriko għal fuq l-għoljiet fid-deżert lejn Betel, imbagħad jitilqu minn Betel lejn Luż, jgħaddu għat-truf tal-art tal-Arkin lejn Għatarot; minn hawn jinżlu lejn il-Punent lejn l-art tal-Ġafletin, sa truf Betħoron t'isfel sa Geżer u jaslu sal-baħar.

Dan kien il-wirt li ħadu wlied Ġużeppi, Manassi u Efrajm.

U l-limiti tal-art ta' wlied Efrajm skont il-familji tagħhom kienu dawn: il-limiti ta' sehemhom in-naħa tal-Lvant kienu minn Għatarot-addar sa Betħoron ta' fuq, imbagħad joħorġu lejn il-baħar, b'Mikmetat fit-Tramuntana, u jibqgħu sejrin lejn il-Lvant lejn Tanat-silo, u jgħaddu madwarha lejn il-Lvant lejn Ġanuħa; jinżlu minn Ġanuħa lejn Għatarot u Nagħra, u jilħqu lil Ġeriko u jaslu sal-Ġordan.

U minn Taffuħa jieħdu lejn il-Punent sa Wied Kana, u jispiċċaw f'xifer il-baħar.

Dan hu sehem ulied Efrajm skont il-familji tagħhom.

Kien hemm ukoll bliet magħżula għal ulied Efrajm f'nofs l-art ta' wlied Manassi: l-ibliet kollha bl-irħula tagħhom.

Ma rnexxilhomx ikeċċu l-Kangħanin li kienu jgħammru f'Geżer.

Il-Kangħanin baqgħu jgħammru f'nofs Efrajm sal-lum, u jaħdmu bilfors għalihom.


Sehem ulied it-tribù ta' Manassi

Din hi x-xorti li messet lit-tribù ta' Manassi, għax hu kien il-kbir ta' Ġużeppi.

Makir, il-kbir ta' Manassi, missier Gilgħad, billi kien raġel gwerrier messu Gilgħad u Basan, u l-ulied l-oħra, ukoll ta' Manassi, messhom skont il-familji tagħhom: ulied Abigħeżer, ulied Ħelek, ulied Asrijel, ulied Sikem, ulied Ħefer, ulied Semida.

Dawn kienu l-ulied subien ta' Manassi bin Ġużeppi skont il-familji tagħhom.

Imma Selofħad bin Ħefer, bin Gilgħad, bin Makir, bin Manassi, ma kellux subien, imma bniet biss; u dawn il-bniet tiegħu kien jisimhom Maħla, Nogħa, Ħegla, Milka u Tirsa.

Dawn ġew quddiem Elgħażar il-qassis, u quddiem Ġożwè, u quddiem il-kbarat, u qalulhom: "Il-Mulej ordna lil Mosè li jagħtina sehem f'nofs ħutna."

U tahom sehem f'nofs ħut missierhom skont ma kien ordna l-Mulej.

U Manassi messu wkoll għaxar ishma barra mill-art ta' Gilgħad u Basan, in-naħa l-oħra tal-Ġordan.

Għax il-bniet ta' Manassi messhom sehem f'nofs uliedu subien; art Gilgħad messet lill-ulied l-oħra ta' Manassi.

Il-limiti tal-art ta' Manassi kienu jieħdu minn Aser sa Mikmetat fuq il-Lvant ta' Sikem, imbagħad lejn il-lemin kienu jibqgħu sejrin lejn dawk li jgħammru Għajn-taffuħa.

L-art ta' Taffuħa kienet ta' Manassi, imma Taffuħa stess, li kienet f'tarf l-art ta' Manassi, kienet ta' wlied Efrajm.

Imbagħad il-limiti kienu jinżlu lejn wied Kana, 'l isfel mill-wied.

Dawn l-ibliet kienu ta' Efrajm f'nofs l-ibliet ta' Manassi.

Imbagħad il-limiti ta' Manassi kienu jgħaddu mit-Tramuntana tal-wied u jispiċċaw f'xifer il-baħar.

In-naħa t'isfel kienet ta' Efrajm, u n-naħa ta' fuq kienet ta' Manassi, bil-baħar il-limitu tagħhom it-tnejn; min-naħa tat-Tramuntana kienu jilħqu sa Aser u mil-Lvant sa Issakar.

F'Issakar u f'Aser Manassi kellu dawn l-ibliet: Betsan u l-inħawi tagħha, Iblegħam u l-inħawi tagħha, in-nies li jgħammru f'Dor, l-inħawi tagħha, u n-nies li jgħammru f'Għajn-dor u l-inħawi tagħha; in-nies li jgħammru f'Tagħnak u l-inħawi tagħha, in-nies li jgħammru f'Megiddu u l-inħawi tagħha, tliet distretti.

Ulied Manassi ma setgħux jirbħu dawn l-ibliet u l-Kangħanin riedu bilfors jibqgħu jgħammru f'din l-art.

Meta mbagħad l-Iżraelin issaħħu ġagħluhom jaħdmulhom bil-forza; imma ma keċċewhomx.

Ulied Ġużeppi kellmu lil Ġożwè, u qalulu: "Għaliex messitna x-xorti għal sehem wieħed biss u tajtna qasam wieħed?

Jiena poplu kotran, għax s'issa berikni l-Mulej."

U Ġożwè wieġeb: "Jekk inti poplu kotran, itla' lejn il-foresta u agħmel il-wisa' għalik fl-art tal-Periżżin u r-Refajin jekk jidher li l-muntanji ta' Efrajm huma dojoq għalik."

U wlied Ġużeppi qalulu: "Mhux biżżejjed għalina l-muntanji; il-Kangħanin li jgħammru fil-wita lkoll għandhom karrijiet tal-ħadid, dawk li jgħammru sew f'Betsan bl-irħula tagħha u sew fil-wied ta' Ġeżragħel."

Ġożwè wieġeb lil dar Ġużeppi, lil Efrajm u lil Manassi: "Int poplu kotran u għandek saħħa kbira, m'għandhiex tmissek xorti waħda; il-muntanji jkunu tiegħek; hemm il-foresta, qaċċatha u l-wisa' jkun għalik, għax inti tkeċċi l-Kangħanin, minkejja li għandhom il-karrijiet tal-ħadid u b'saħħithom."


Sehem il-bqija tat-tribujiet

Il-ġemgħa kollha ta' Iżrael iltaqgħet u waqqfu t-tinda tal-laqgħa f'Silo.

L-art kienet taħt il-ħakma tagħhom; iżda kien għad baqa' seba' tribujiet fost ulied Iżrael li ma kinux għadhom ħadu l-wirt tagħhom.

Ġożwè qal lil ulied Iżrael: "Kemm se ddumu titnikkru biex tmorru tieħdu l-art li takom il-Mulej, Alla ta' missirijietkom?

Ġibu tlitt irġiel minn kull tribù u jien nibgħathom, u jmorru jduru l-art u jħożżuha fi ktieb, u jqassmuha skont l-ishma tagħhom, u jiġu għandi.

Imbagħad iqassmuha f'seba' oqsma.

Ġuda jibqa' f'artu n-naħa tan-Nofsinhar u dar Ġużeppi tibqa' f'artha fit-Tramuntana.

U intom tħożżu l-art f'seba' oqsma, u ġibuhomli hawn u jien intellgħalkom ix-xorti hawn, quddiem il-Mulej, Alla tagħna.

Il-Leviti ma għandhomx sehem f'nofskom għaliex is-saċerdozju tal-Mulej hu sehemhom.

Gad u Ruben u nofs it-tribù ta' Manassi diġà ħadu sehemhom in-naħa l-oħra tal-Ġordan, fil-Lvant, li tahom Mosè, il-qaddej tal-Mulej."

U dawk l-irġiel qabdu u marru, u Ġożwè ordna lil dawk li marru jħożżu l-art fi ktieb u qalilhom: "Morru u duru l-art, u ħożżuha fuq ktieb, u erġgħu ejjew għandi, imbagħad jien intellgħalkom ix-xorti hawn f'Silo quddiem il-Mulej."

U l-irġiel marru u daru mal-art u niżżlu kollox fi ktieb, belt belt, f'seba' oqsma.

U marru għand Ġożwè fil-kamp f'Silo.

U Ġożwè tellgħalhom ix-xorti f'Silo quddiem il-Mulej, u hemm qassam l-art lil ulied Iżrael skont l-oqsma tagħhom.

Sehem ulied Benjamin

U telgħet ix-xorti tat-tribù ta' Benjamin skont il-familji tagħhom, u messhom sehem bejn ulied Ġuda u wlied Ġużeppi.

Il-limiti tagħhom kienu jibdew fit-Tramuntana mill-Ġordan, u jibqgħu sejrin lejn il-ġnub ta' Ġeriko, in-naħa tat-Tramuntana, u jitilgħu fuq il-muntanji fil-Punent u jispiċċaw fid-deżert ta' Bet-awen.

U minn hemm kienu jaqsmu għan-naħa tan-Nofsinhar għal ħdejn Luż, taħt ir-riħ ta' Luż, jiġifieri Betel, u minn hemm kienu jinżlu għal Għatarot-addar għal fuq il-muntanja min-naħa t'isfel li tiġi biswit Betħoron t'isfel.

Imbagħad il-limiti kienu jinżlu u jduru 'l isfel għal ġenb il-baħar mill-muntanja quddiem Betħoron 'l isfel u jispiċċaw f'Kirjat-bagħal - li hi Kirjat-ġegħarim - belt ta' wlied Ġuda.

Din kienet in-naħa tal-Punent.

Il-limiti tan-Nofsinhar kienu jibdew minn tarf Kirjat-ġegħarim u jieħdu lejn Efron, lejn l-għajn tal-ilma ta' Neftuħa.

U mbagħad jinżlu lejn tarf il-muntanji biswit il-wied ta' Benħinnom, fil-wita ta' Refajin fit-Tramuntana; jinżlu minn wied Ħinnom 'l isfel lejn in-naħa tal-Ġebusin, u jieħdu lejn Għajn-rogel.

Imbagħad jilwu lejn it-Tramuntana, jgħaddu minn Għajn-xemex u jiġbdu lejn l-inħawi ta' Gelilot, biswit it-telgħa ta' Adummim, u jinżlu lejn il-blata ta' Boħan bin Ruben.

Imbagħad jgħaddu mill-ġenb biswit l-Għaraba; jgħaddu mill-ġenb ta' Bet-ħogla lejn it-Tramuntana u jispiċċaw fl-ilsien tat-Tramuntana tal-Baħar il-Mielaħ, fit-tarf tan-Nofsinhar tal-Ġordan.

Dawn huma l-limiti tan-Nofsinhar.

Fuq in-naħa tal-Lvant il-limiti kienu l-Ġordan.

Dan hu sehem Benjamin bil-limiti tiegħu dawramejt, skont il-familji tagħhom.

L-ibliet tat-tribù ta' Benjamin skont il-familji tagħhom kienu: Ġeriko, Bet-ħogla, Għemek-kesis, Bet-għaraba, Semarajm, Betel, Għawwim, Para, Għofra, Kefar-għammoni, Għofni, Geba; tnax-il belt bl-irħula tagħhom.

Gibgħon, Rama, Birot, Misfe, Kefira, Mosa, Rekem, Irfel, Tarala, Sela, Elef, Ġebus, li hi Ġerusalemm, Gibgħat, Kirjat; erbatax-il belt bl-irħula tagħhom.

Dan hu sehem Benjamin skont il-familji tagħhom.


Sehem ulied Simgħon

Imbagħad telgħet ix-xorti għal Simgħon, għat-tribù ta' wlied Simgħon skont il-familji tagħhom.

Sehemhom kien f'nofs sehem ulied Ġuda.

Fil-qasam tagħhom kellhom: Birsaba, Seba, Molada, Ħasar-sugħal, Bala, Għesem, Eltolad, Betul, Ħorma, Siklag, Bet-markabot, Ħasar-susa, Bet-lebawt, Saruħen, tlittax-il belt bl-irħula tagħhom.

Għajn-Rimmon, Għeter u Għasan; erbat ibliet u l-irħula tagħhom, u l-irħula kollha ta' madwar dawn l-ibliet sa Bagħlat-bir, li hi Rama fin-Nofsinhar.

Dan hu sehem it-tribù ta' wlied Simgħon skont il-familji tagħhom.

Sehem ulied Simgħon ittieħed minn sehem ulied Ġuda; għax kien sehem ulied Ġuda kbir wisq għalihom, u għalhekk ulied Simgħon ħadu sehem f'nofs il-qasam tagħhom.

Sehem ulied Żebulun

Telgħet it-tielet xorti għal ulied Żebulun skont il-familji tagħhom, u l-medda ta' sehemhom kienet tieħu sa Xarid.

Il-limiti kienu jitilgħu lejn il-Punent lejn Margħala, jaslu sa Dabbeset u jaslu sal-wied in-naħa tal-Lvant ta' Ġoknegħam.

Minn Xarid kienu jduru lejn il-Lvant, lejn tlugħ ix-xemx, sal-limiti ta' Kislot-tabor, u jieħdu lejn Dabrat, u jitilgħu lejn Ġafigħa.

Minn hemm jgħaddu lejn il-Lvant, lejn tlugħ ix-xemx sa Gat-ħefer, Għitta-kasin, jiġbdu lejn Rimmon u jilwu lejn Negħa; iduru mat-Tramuntana ta' Ħannaton, u jibqgħu sejrin sal-wied ta' Iftaħel.

Kattat, Naħalal, Simron, Idla, Betlehem; tnax-il belt bl-irħula tagħhom.

Dan kien sehem ulied Żebulun skont il-familji tagħhom: dawn l-ibliet bl-irħula tagħhom.

Sehem ulied Issakar

Għal Issakar telgħet ir-raba' xorti, għal ulied Issakar skont il-familji tagħhom.

Fil-limiti tagħhom kien hemm Ġisragħel, Kesulot, Sunem, Ħafarajm, Siħon, Anaħarat, Rabbit, Kisjan, Għabes, Ramet, Għajn-gannim, Għajn-ħadda, Bet-passes; il-limiti tagħhom kienu jwasslu sat-Tabor, Saħasima, Betxemex u jispiċċaw fil-Ġordan; sittax-il belt bl-irħula tagħhom.

Dan hu sehem it-tribù ta' wlied Issakar skont il-familji tagħhom; dawn l-ibliet bl-irħula tagħhom.

Sehem ulied Aser

Telgħet il-ħames xorti għat-tribù ta' wlied Aser skont il-familji tagħhom.

Il-limiti tagħhom kien fihom: Ħelkat, Ħali, Beten, Aksaf, Alammelek, Għamgħad, Misal u kienu jilħqu l-Karmel in-naħa tal-Punent u Siħor-libnat; imbagħad iduru għan-naħa ta' tlugħ ix-xemx lejn Betdagon, u jmissu ma' Żebulun u l-wied ta' Iftaħel, fit-Tramuntana Bet-għemek u Negħijel, u jaslu sa Kabul fit-Tramuntana, Għebron, Reħob, Ħammon, Kana, sa Sidon il-Kbira.

Iduru lejn Rama sal-belt ta' Tir imdawra bis-swar; iduru lejn Ħosa u jispiċċaw f'xifer il-baħar; Maħleb, Akżib, Għumma, Afek, Reħob - tnejn u għoxrin belt bl-irħula tagħhom.

Dan kien sehem ulied Aser skont il-familji tagħhom; dawn l-ibliet bl-irħula tagħhom.

Sehem ulied Naftali

Għal Naftali mbagħad telgħet is-sitt xorti, għal ulied Naftali skont il-familji tagħhom.

Il-limiti ta' sehemhom kienu minn Ħelef, mill-Balluta f'Sagħnannim u Adam-nekeb u Ġabnel sa Lakkum u jaslu sal-Ġordan.

Imbagħad iduru lejn il-Punent lejn Ażnot-tabor u jieħdu minn hemm lejn Ħukkok; u jilħqu Żebulun fin-Nofsinhar, u jmissu lil Aser min-naħa tal-Punent u lil Ġuda min-naħa tal-Ġordan minn tlugħ ix-xemx.

Kellhom dawn l-ibliet bis-swar: Siddim, Ser, Ħammat, Rakkat, Kinneret, Adama, Rama, Ħasor, Kedes, Edregħi, Għajn-ħasor, Ġeron, Migdal-el, Ħorem, Bet-għanat, Betxemex - dsatax-il belt bl-irħula tagħhom.

Dan hu sehem it-tribù ta' wlied Naftali skont il-familji tagħhom: l-ibliet bl-irħula tagħhom.

Sehem ulied Dan

Telgħet is-seba' xorti għal ulied Dan skont il-familji tagħhom.

Il-limiti ta' sehemhom kienu dawn: Sorgħa, Estawl, Għir-xemex, Sagħlabbin, Ajjalon, Ġetla, Elon, Timna, Għekron, Elteki, Gibbeton, Bagħalat, Ġehud, Bene-berak, Gat-rimmon; u fuq il-Punent il-limiti kienu f'Mirjakon biswit Ġaffa.

Imma l-art ta' wlied Dan ma baqgħetx għandhom, għalhekk ulied Dan telgħu u ħabtu għal Lesem, u rebħuha, u għaddewha minn xifer ix-xabla, ħaduha f'idejhom, u bdew jgħammru fiha, u semmewha Dan għal isem missierhom.

Dan huwa sehem ulied Dan skont il-familji tagħhom: dawn l-ibliet bl-irħula tagħhom.

Sehem Ġożwè

Meta spiċċaw iqassmu l-art, kull sehem bil-limiti tiegħu, ulied Iżrael taw sehem lil Ġożwè bin Nun f'nofshom.

Skont ma kien qalilhom il-Mulej tawh il-belt li talabhom, jiġifieri Timnat-seraħ fuq il-muntanji ta' Efrajm, u bena l-belt, u beda jgħammar fiha.

Dawn huma l-ishma li qassmu bix-xorti Elgħażar il-qassis, u Ġożwè bin Nun, u l-kapijiet tal-familji ta' wlied Iżrael f'Silo quddiem il-Mulej, f'bieb it-tinda tal-laqgħa.

Hekk temmew t-tqassim tal-art.


L-ibliet tal-kenn

Il-Mulej kellem lil Ġożwè u qallu: "Għid lil ulied Iżrael: Agħżlu għalikom l-ibliet tal-kenn skont ma għedtilkom permezz ta' Mosè, biex jistkenn fihom il-qattiel li jkun darab lil xi ħadd bi żball u bla ma ried, u jkunu għalikom ta' kenn mill-vendetta ta' qarib il-mejjet.

Hu jaħrab lejn waħda minn dawn l-ibliet, u jieqaf fid-daħla ta' bieb il-belt, u jgħid li jisimgħuh ix-xjuħ tal-belt kulma jkun ġralu.

Imbagħad iżommuh għandhom fil-belt u jagħtuh xi mkien fejn joqgħod magħhom.

U jekk min għandu d-dritt tal-vendetta jagħmel għal warajh, ma għandhomx jitilqulu l-qattiel f'idejh, għax ikun darab lil għajru bla ma ried, bla ma kien jobogħdu minn qabel.

U jibqa' f'dik il-belt sakemm jidher quddiem il-ġemgħa għall-ġudizzju, sal-mewt tal-qassis il-kbir li jkun f'dak iż-żmien, imbagħad il-qattiel jerġa' lura lejn daru fil-belt tiegħu, il-belt li jkun ħarab minnha."

U għażlu lil Kedes fil-Galilija, fil-muntanji ta' Naftali; u Sikem fil-muntanji ta' Efrajm; u Kirjat-arba, jiġifieri Ħebron, fil-muntanji ta' Ġuda.

In-naħa l-oħra tal-Ġordan, imbagħad, fuq il-Lvant ta' Ġeriko, għażlu lil Beser fid-deżert, fil-wita tat-tribù ta' Ruben; u Ramot f'Gilgħad tat-tribù ta' Gad; u 'l Golan f'Basan tat-tribù ta' Manassi.

Dawn kienu l-ibliet li ngħataw lil ulied Iżrael kollha u lill-barrani li jkun jgħammar f'nofshom biex fihom jistkenn kull min ikun darab lil xi ħadd bi żball, u hekk ma jmutx b'id min ikollu d-dritt tal-vendetta, sakemm jidher quddiem il-ġemgħa.


L-ibliet tal-Leviti

Imbagħad resqu l-kapijiet tal-familji tal-Leviti quddiem Elgħażar il-qassis, u quddiem Ġożwè bin Nun, u quddiem il-kapijiet tal-familji tat-tribujiet ta' wlied Iżrael, u kellmuhom f'Silo, f'art Kangħan, u qalulhom: "Il-Mulej ordna permezz ta' Mosè li tagħtuna bliet biex aħna ngħammru fihom, u l-inħawi ta' madwarhom għall-bhejjem tagħna."

U wlied Iżrael tawhom minn sehemhom, skont ma kien qal il-Mulej, dawn l-ibliet u l-inħawi ta' madwarhom.

Telgħet ix-xorti għall-familji tal-Keħatin, u messu bix-xorti lil ulied Aron il-qassis, minn fost il-Leviti, tlittax-il belt mit-tribù ta' Benjamin; u għaxart ibliet messu bix-xorti lill-bqija ta' wlied Keħat, skont il-familji tagħhom, mit-tribù ta' Efrajm, mit-tribù ta' Dan u minn nofs it-tribù ta' Manassi.

Tlittax-il belt oħra mit-tribù ta' Issakar u mit-tribù ta' Aser u mit-tribù ta' Naftali u minn nofs it-tribù ta' Manassi f'Basan messu lil ulied Gersun skont il-familji tagħhom.

Lil ulied Merari skont il-familji tagħhom messhom tnax-il belt mit-tribù ta' Ruben, mit-tribù ta' Gad, u mit-tribù ta' Żebulun.

U wlied Iżrael taw bix-xorti dawn l-ibliet u l-inħawi tagħhom lil-Leviti, skont ma kien ordna l-Mulej permezz ta' Mosè.

Mit-tribù ta' wlied Ġuda u mit-tribù ta' wlied Simgħon tawhom dawn l-ibliet f'isimhom.

Mess sehem lil ulied Aron mill-familji tal-Keħatin fost ulied Levi; tagħhom telgħet l-ewwel xorti.

Tawhom Kirjat-arba (Arba kien missier Għanak), jiġifieri Ħebron, fil-muntanji ta' Ġuda u l-wesgħat ta' madwarha.

Lil Kaleb bin Ġefunni tawh ir-raba' ta' din il-belt bl-irħula tagħha biex ikunu tiegħu.

U lil ulied Aron il-qassis, tawhom il-belt għall-kenn għal min joqtol, Ħebron bl-inħawi tagħha, u Libna bl-inħawi tagħha, u Ġattir u l-inħawi tagħha, u Estemugħa bl-inħawi tagħha, Ħolon bl-inħawi tagħha, Debir bl-inħawi tagħha, Għajn bl-inħawi tagħha, Ġutta bl-inħawi tagħha, Betxemex bl-inħawi tagħha, disat ibliet mingħand dawn iż-żewġ tribujiet.

Mit-tribù ta' Benjamin tawhom: Gibgħon bl-inħawi tagħha, Geba bl-inħawi tagħha, Għanatot bl-inħawi tagħha, Għalmon bl-inħawi tagħha, erbat ibliet.

L-ibliet kollha ta' wlied Aron il-qassis kienu tlittax-il belt bl-inħawi tagħhom.

Lill-familji ta' wlied Keħat, il-Leviti li kien baqa' minn ulied Keħat, messewhom bix-xorti dawn l-ibliet mit-tribù ta' Efrajm.

Tawhom Sikem bħala l-belt tal-kenn għal min joqtol, bl-inħawi tagħha fil-muntanja ta' Efrajm; Geżer bl-inħawi tagħha, Kibsajim bl-inħawi tagħha, Betħoron bl-inħawi tagħha, erbat ibliet.

Mit-tribù ta' Dan tawhom: Elteki bl-inħawi tagħha, Gibbeton bl-inħawi tagħha, Ajjalon bl-inħawi tagħha, Gat-rimmon bl-inħawi tagħha, erbat ibliet.

Minn nofs it-tribù ta' Manassi tawhom: Tagħanak bl-inħawi tagħha, Gat-rimmon bl-inħawi tagħha, żewġt ibliet.

B'kollox għaxart ibliet bl-inħawi tagħhom għall-familji ta' wlied Keħat li kien baqa'.

Imbagħad lil ulied Gersun, mit-tribù tal-Leviti, tawhom dawn l-ibliet; minn nofs it-tribù ta' Manassi tawhom bħala belt tal-kenn għal min joqtol, Golan f'Basan bl-inħawi tagħha u Begħestera bl-inħawi tagħha; żewġt ibliet.

Mit-tribù ta' Issakar tawhom: Kisjon bl-inħawi tagħha, Dabrat bl-inħawi tagħha, Ġarmut bl-inħawi tagħha, Għajn-gannim bl-inħawi tagħha; erbat ibliet.

Mit-tribù ta' Aser, tawhom Misal bl-inħawi tagħha, Għabdon bl-inħawi tagħha, Ħelkat bl-inħawi tagħha, Reħob bl-inħawi tagħha; erbat ibliet.

Mit-tribù ta' Naftali tawhom bħala bliet tal-kenn għal min joqtol: Kedes fil-Galilija bl-inħawi tagħha, Ħammot-dor bl-inħawi tagħha, Kartan bl-inħawi tagħha; tlitt ibliet.

B'kollox l-ibliet tal-Gersunin, skont il-familji tagħhom, kienu tlittax-il belt bl-inħawi tagħhom.

U lill-familji ta' wlied Merari, il-Leviti li kien baqa' minnhom, tawhom dawn l-ibliet mit-tribù ta' Żebulun: Ġoknegħan bl-inħawi tagħha, Karta bl-inħawi tagħha, Dimna bl-inħawi tagħha, Naħalal bl-inħawi tagħha; erbat ibliet.

U tawhom mit-tribù ta' Ruben, in-naħa l-oħra tal-Ġordan fuq il-Lvant ta' Ġeriko, dawn l-ibliet tal-kenn għal min joqtol: Beser bl-inħawi tagħha, Ġaħsa bl-inħawi tagħha, Kedemot bl-inħawi tagħha, Mefagħat bl-inħawi tagħha, erbat ibliet.

Mit-tribù ta' Gad tawhom bħala bliet tal-kenn għal min joqtol: Ramot f'Gilgħad bl-inħawi tagħha, Maħanajm bl-inħawi tagħha; Ħesbon bl-inħawi tagħha, Ġagħżer bl-inħawi tagħha; b'kollox erbat ibliet.

L-ibliet kollha ta' wlied Merari skont il-familji tagħhom, li kien baqa' mill-familji tal-Leviti, skont ix-xorti li messithom, kienu tnax-il belt.

L-ibliet kollha tal-Leviti f'nofs l-ishma ta' wlied Iżrael kienu tmienja u erbgħin belt bl-inħawi tagħhom.

Kull waħda minn dawn l-ibliet kienet belt bl-inħawi tagħha ta' madwarha: hekk kienu dawn l-ibliet kollha.

Tmiem it-tqassim tal-art

Meta l-Mulej ta lil Iżrael l-art kollha li kien ħalef li jagħti lil missirijiethom, ħaduha f'idejhom u għammru fiha.

Il-Mulej serraħhom minn kullimkien, skont ma kien ħalef lil missirijiethom, u ħadd mill-għedewwa kollha tagħhom ma kien waqfilhom; il-Mulej telaq lill-għedewwa kollha tagħhom f'idejhom.

Ebda kelma ta' ġid ma kien baqa' li ma seħħitx skont ma kien wiegħed il-Mulej lid-dar ta' Iżrael.

Kollox seħħ!


It-tribù tal-Lvant lura f'arthom

Imbagħad Ġożwè sejjaħ lir-Rubenin u lill-Gadin u lin-nofs it-tribù ta' Manassi.

U qalilhom: "Intom ħaristu kulma ordnalkom Mosè, il-qaddej tal-Mulej, u smajtu kliemi f'kulma ordnajtilkom.

Ma ħallejtux lil ħutkom f'dan iż-żmien kollu sal-lum, u ħaristu bir-reqqa kulma ordnalkom Alla tagħkom, il-Mulej.

Issa li l-Mulej, Alla tagħkom, ta l-mistrieħ lil ħutkom bħalma kien wegħedhom, dawru wiċċkom u morru lejn it-tined tagħkom fl-art tal-wirt tagħkom li takom Mosè, il-qaddej tal-Mulej, in-naħa l-oħra tal-Ġordan.

Biss qisu sewwa li tagħmlu l-ordnijiet u l-liġijiet li ordnalkom Mosè, il-qaddej tal-Mulej; li tħobbu l-Mulej, Alla tagħkom, u li timxu fit-toroq kollha tiegħu, u li tħarsu l-ordnijiet tiegħu, u li tintrabtu miegħu, u taqduh b'qalbkom kollha u b'ruħkom kollha."

U Ġożwè berikhom u bagħathom; u huma telqu lejn it-tined tagħhom.

Lil nofs it-tribù ta' Manassi Mosè tahom sehem f'Basan, lin-nofs l-ieħor Ġożwè tahom sehem ma' ħuthom in-naħa l-oħra tal-Ġordan lejn il-Punent.

Hu u jibgħathom lejn it-tined tagħhom Ġożwè ssokta jberikhom u jgħidilhom: "Erġgħu lura lejn it-tined tagħkom mimlijin bil-ġid u b'imrieħel kbar, b'fidda, b'deheb, bi bronż, u b'ħadid, b'ilbiesi bil-kotra; aqsmu l-priża tal-għedewwa tagħkom ma' ħutkom."

U reġgħu lura u telqu wlied Ruben, u wlied Gad u nofs it-tribù ta' Manassi mingħand ulied Iżrael, minn Silo, li hi f'art Kangħan, biex imorru fl-art ta' Gilgħad, li hi sehemhom u ħaduhom skont ma kien qal il-Mulej permezz ta' Mosè.

Kif waslu fl-inħawi tal-Ġordan fl-art ta' Kangħan, bnew hemm ulied Ruben, u wlied Gad u nofs it-tribù ta' Manassi, artal ħdejn il-Ġordan, artal kbir li jidher.

U semgħu wlied Iżrael min jgħid: "Araw, ulied Ruben, ulied Gad u nofs it-tribù ta' Manassi, bnew artal biswit art Kangħan fl-inħawi tal-Ġordan, in-naħa ta' wlied Iżrael."

U semgħu wlied Iżrael u nġemgħet il-kotra kollha ta' wlied Iżrael f'Silo, biex jitilgħu jaħbtu għalihom.

U wlied Iżrael bagħtu għandu wlied Ruben u wlied Gad u nofs it-tribù ta' Manassi fl-art ta' Gilgħad, lil Fineħas bin Elgħażar il-qassis; u miegħu għaxar prinċpijiet, prinċep għal kull tribù ta' Iżrael, kull wieħed kap tal-familja tiegħu fil-qtajja' ta' Iżrael.

U ġew għand ulied Ruben u wlied Gad u nofs it-tribù ta' Manassi fl-art ta' Gilgħad, u kellmuhom u qalulhom: "Dan hu li tgħidilkom il-ġemgħa kollha tal-Mulej: 'X'ħażen hu dan li għamiltu lil Alla ta' Iżrael, li warrabtu llum minn wara l-Mulej, bnejtu għalikom artal, u xxewwixtu llum kontra l-Mulej?

Forsi kienet ħaġa żgħira għalina d-dnub ta' Pegħor li minnu għadna ma ssaffejniex sal-lum, minkejja l-qerda li waqgħet fuq il-poplu tal-Mulej, biex issa intom terġgħu twarrbu minn wara l-Mulej?

Jekk intom illum terġgħu lura minn wara l-Mulej u tqumu llum kontra l-Mulej, għada jinkorla għall-ġemgħa kollha ta' Iżrael.

Jekk sehemkom hi art imniġġsa, aqsmu għall-art li hi tal-Mulej fejn hemm it-tabernaklu tal-Mulej, u għammru fostna; imma tqumux kontra l-Mulej, u tqumux kontra tagħna u tibnu għalikom artal barra mill-artal tal-Mulej, Alla tagħna.

Ma naqasx forsi Għakan bin Żeraħ fil-ħwejjeġ tal-interdett?

Ma xegħlitx il-qilla tal-Mulej għal Iżrael kollu?

U ma kienx waħdu li miet għal ħtijietu .' "

U wlied Ruben u wlied Gad u nofs it-tribù ta' Manassi wieġbu lill-prinċpijiet tal-eluf ta' Iżrael: "Alla fuq l-allat il-Mulej !

Alla fuq l-allat il-Mulej!

Hu jaf, u Iżrael jaf ukoll: jekk dan għamilnieh illum b'tixwix jew b'nuqqas lejn il-Mulej, la taħfirhilniex illum, li aħna morna nibnu artal għalina biex inwarrbu minn wara l-Mulej!

Ħa jħallasna l-Mulej innifsu jekk aħna għamilnieh biex noffru s-sagrifiċċju tal-ħruq, u offerti tal-qmuħ u nagħmlu fuqu s-sagrifiċċji tas-sliem.

Aħna għamilnieh għax bżajna u għedna: Għada għad jistaqsu wliedkom lil uliedna u jgħidulhom: 'X'għandkom x'taqsmu mal-Mulej ta' Iżrael intom?

Il-Mulej għamel il-Ġordan fruntiera bejnna u bejnkom, ulied Ruben u wlied Gad: intom ma għandkomx sehem fil-Mulej' u hekk ibiegħdu wliedkom lil uliedna mill-biża' tal-Mulej'.

Għalhekk għedna: 'Ħa nagħmlu għalina u nibnu artal, mhux għas-sagrifiċċji tal-ħruq u l-vittmi imma bħala xhieda bejnna u bejnkom, u bejn in-nisel tagħna u n-nisel tagħkom, li jiġi warajna, li aħna nqimu sewwa lill-Mulej fil-preżenza tiegħu bis-sagrifiċċji tal-ħruq tagħna, bil-vittmi tas-sliem, u ma jgħidux għada wliedkom lil uliedna: 'Ma għandkomx sehem fil-Mulej'.

Għalhekk għedna: 'Jekk għada jistaqsu lilna jew lil nisilna ngħidulhom: Araw il-mudell tal-artal tal-Mulej li għamlu missirijietna, mhux għas-sagrifiċċji tal-ħruq jew għall-vittmi, imma b'xhieda bejnna u bejnkom .'

Ma jkun qatt minna li nqumu kontra l-Mulej, u nwarrbu minn wara l-Mulej u nibnu artal għas-sagrifiċċji tal-ħruq, għall-offerti tal-qmuħ u għall-vittmi, barra mill-artal tal-Mulej, Alla tagħna, li hemm quddiem it-tabernaklu tiegħu."

Fineħas il-qassis, u l-prinċpijiet tal-ġemgħa, u l-kapijiet tal-eluf ta' Iżrael li kienu miegħu, semgħu l-kliem li qalu wlied Ruben u wlied Gad u wlied Manassi, u għoġobhom.

U Fineħas bin Elgħażar wieġeb lil ulied Ruben u wlied Gad u wlied Manassi: "Illum għarafna li l-Mulej huwa fostna għaliex intom ma qomtux kontra l-Mulej b'dan li għamiltu.

Issa intom ħlistu lil ulied Iżrael minn id il-Mulej."

U Fineħas bin Elgħażar il-qassis, u l-prinċpijiet, reġgħu lura mingħand ulied Ruben u wlied Gad mill-art ta' Gilgħad għall-art ta' Kangħan għand ulied Iżrael u tawhom l-aħbar.

U wlied Iżrael għoġbithom din il-ħaġa u bierku lil Alla wlied Iżrael; u ma baqgħux jgħidu li jridu jitilgħu jaħbtu għalihom, u jħarbtu l-art li fiha jgħammru wlied Ruben u wlied Gad.

U wlied Ruben u wlied Gad semmew l-artal Għed, xhieda, għaliex qalu: "Xhieda hu bejnietna li l-Mulej hu Alla."


L-aħħar ordnijiet ta' Ġożwè

U ġara li kien għadda ħafna żmien minn mindu l-Mulej kien ta l-mistrieħ lil Iżrael mill-għedewwa kollha tagħhom ta' madwarhom, u Ġożwè kien xiħ u mdaħħal fiż-żmien meta sejjaħ lil Iżrael kollu, lix-xjuħ tiegħu, u 'l-kapijiet u lill-imħallfin u 'l-uffiċjali tiegħu u qalilhom: "Arawni, jien xiħ imdaħħal fiż-żmien.

Intom rajtu kulma għamel quddiemkom lil dawn il-ġnus kollha l-Mulej, Alla tagħkom; għax il-Mulej, Alla tagħkom, hu li kien jitqabad għalikom.

Araw, jien qassamtilkom b'wirt lit-tribujiet tagħkom dawn il-ġnus li għad fadal minn dawk li jien qridt, mill-Ġordan sal-Baħar il-Kbir, in-naħa ta' nżul ix-xemx.

U l-Mulej, Alla tagħkom, għad jaqlagħhom u jkeċċihom minn quddiemkom, u intom tirtu arthom bħalma l-Mulej, Alla tagħkom, wegħedkom.

Għalhekk agħmlu ħilitkom kollha biex tħarsu kulma hu miktub fil-ktieb tal-liġi ta' Mosè, mingħajr ma tilwu lejn ix-xellug jew lejn il-lemin, bla ma titħalltu ma' dawn il-ġnus li għad baqa' magħkom.

La ssemmux isem allathom, u la taħilfux bihom, la taqduhomx, u la tadurawhomx.

Iżda ngħaqdu mal-Mulej, Alla tagħkom, bħalma għamiltu sa issa.

U l-Mulej keċċa minn quddiemkom ġnus kbar u qawwija, u intom ma waqfilkom ħadd sal-lum.

Għalhekk wieħed minnkom jagħmel għal wara elf, għaliex il-Mulej, Alla tagħkom, hu li jitqabad għalikom, bħalma wegħedkom.

Ħarsu sewwa lilkom infuskom li tħobbu lill-Mulej, Alla tagħkom.

Jekk intom terġgħu lura, u tingħaqdu mal-fdal ta' dawn il-ġnus li għad fadal magħkom, tiżżewġu u titħalltu magħhom u huma magħkom, kunu afu li l-Mulej, Alla tagħkom, ma jibqax aktar ikeċċi dawn il-ġnus minn quddiemkom, u jkunu għalikom xibka u tfixkil, frosta għal ġenbejkom u xewk f'għajnejkom, sakemm jeqirdukom minn din l-art tajba li takom il-Mulej, Alla tagħkom.

Arawni issa, jien illum se naqbad it-triq tal-bnedmin kollha tal-art.

Kunu afu b'qalbkom kollha u b'ruħkom kollha li ebda waħda mill-wegħdiet ta' ġid li għamlilkom il-Mulej, Alla tagħkom, ma naqset.

Kollha seħħewlkom, ebda waħda minnhom ma marret fix-xejn!

Imma bħalma seħħewlkom il-wegħdiet kollha ta' ġid li l-Mulej, Alla tagħkom, kien għamlilkom, hekk il-Mulej, Alla tagħkom, iġib fuqkom id-deni kollu li wegħedkom sakemm jeqridkom minn din l-art tajba li takom il-Mulej, Alla tagħkom.

Jekk intom tiksru l-patt tal-Mulej, Alla tagħkom, li ordnalkom, u tmorru taqdu allat oħra u tqimuhom, tixgħel il-qilla tal-Mulej għalikom u jeqridkom minnufih minn wiċċ l-art tajba li takom."


It-tiġdid tal-patt f'Sikem

Ġożwè ġema' t-tribujiet kollha ta' Iżrael f'Sikem u sejjaħ lix-xjuħ, lill-kapijiet, lill-imħallfin, lill-uffiċjali u resqu quddiem Alla.

U Ġożwè qal lill-poplu kollu: "Dan qal il-Mulej Alla ta' Iżrael: 'Missirijietkom, Teraħ missier Abraham u missier Naħor, sa minn żmien il-qedem kienu jgħammru n-naħa l-oħra tax-xmara u jaqdu allat oħra.

Jien ħadt lil missierkom Abraham min-naħa l-oħra tax-xmara u għaddejtu mill-art kollha ta' Kangħan u kattartlu nislu, u tajtu lil Iżakk.

Lil Iżakk tajtu 'l Ġakobb u 'l Għesaw; u lil Għesaw tajtu l-muntanja ta' Xegħir biex tkun tiegħu; u Ġakobb u wliedu niżlu l-Eġittu.

U bgħatt lil Mosè u lil Aron u drabt lill-Eġittu b'kulma għamiltlu f'nofsu, u mbagħad ħriġtkom minn hemm, u ħriġt lil missirijietkom mill-Eġittu, u wassaltkom sa ħdejn il-baħar, u l-Eġizzjani għamlu għal wara missirijietkom bil-karrijiet u ż-żwiemel sal-Baħar tal-Qasab.

U għajtu lill-Mulej, u l-Mulej tafa' dlam bejnkom u bejn l-Eġizzjani, u ġibt fuqhom il-baħar li għattiehom.

Rajtu b'għajnejkom x'għamilt fl-Eġittu.

Imbagħad intom domtu żmien twil fid-deżert.

Wassaltkom fl-art tal-Amurrin, li kienu jgħixu n-naħa l-oħra tal-Ġordan, u dawn ħabtu għalikom, u jien erħejthom f'idejkom u writtu arthom, u jiena qridthom minn quddiemkom.

Qam Balak bin Siffur, sultan ta' Mowab, u ħabat għal Iżrael, u bagħat isejjaħ lil Bagħlam bin Begħor biex jisħetkom.

Imma jien ma ridtx nisma' lil Bagħlam u kellu jberikkom u ħlistkom minn idejh.

U intom qsamtu l-Ġordan u ġejtu sa Ġeriko, u ħabtu għalikom in-nies ta' Ġeriko, l-Amurrin, il-Periżżin, il-Kangħanin, il-Ħittin, il-Girgasin, il-Ħiwwin u l-Ġebusin, u rħejthom f'idejkom.

U bgħatt quddiemkom iż-żnażan, u dawn, u mhux ix-xabla jew il-qaws tiegħek, keċċewhom minn quddiemkom, lilhom u ż-żewġ slaten tal-Amurrin.

U tajtkom art li qatt ma ħdimtu, u bliet li qatt ma bnejtu, u għammartu fihom; kiltu mill-oqsma tad-dwieli u taż-żebbuġ li intom ma ħawwiltux.'

Għalhekk issa ibżgħu mill-Mulej, u aqduh bir-reqqa u l-fedeltà; warrbu l-allat li missirijietkom qdew lil hemm mix-xmara u fl-Eġittu, u aqdu l-Mulej.

U jekk ma jogħġobkomx taqdu l-Mulej, għażlu llum lil min tridu taqdu; jekk hux l-allat li kienu jaqdu missirijietkom lil hemm mix-xmara, jew l-allat tal-Amurrin li f'arthom qegħdin tgħammru.

Imma jien u dari naqdu l-Mulej."

U l-poplu kollu wieġeb u qal: "Ma jkun qatt li aħna nħallu l-Mulej biex naqdu allat oħra.

Għax kien il-Mulej, Alla tagħna, li talla' lilna u 'l missirijietna mill-art tal-Eġittu, minn dar il-jasar, u li għamel quddiemna stess dawn il-ħwejjeġ kbar, u ħarisna matul it-triq kollha li minnha għaddejna u fost il-popli li minn ġo nofshom qsamna.

U l-Mulej keċċa minn quddiemna l-popli kollha u l-Amurrin li kienu jgħammru fl-art.

Għalhekk aħna wkoll lill-Mulej naqdu, għaliex hu Alla tagħna."

U Ġożwè wieġeb lill-poplu: "Intom ma tifilħux taqdu l-Mulej, għaliex hu Alla qaddis, Alla għajjur; huwa ma jaħfrilkomx dnubietkom u ħtijietkom, għax jekk intom titilqu l-Mulej biex taqdu allat barranin, hu jdur kontra tagħkom, jaħqarkom u jeqridkom, wara li jkun għamlilkom il-ġid."

U l-poplu wieġeb lil Ġożwè: "Le!

Għax aħna l-Mulej se naqdu."

Ġożwè wieġeb lill-poplu: "Kunu xhieda intom għalikom infuskom, li intom għażiltu l-Mulej biex taqdu lilu."

U huma wieġbu: "Nixhdu aħna."

"Mela issa neħħu l-allat barranin li hemm f'nofskom, u dawru qalbkom lejn il-Mulej, Alla ta' Iżrael."

U l-poplu wieġeb lil Ġożwè: "Lill-Mulej, Alla tagħna, naqdu, u leħnu nisimgħu."

Hekk Ġożwè dak in-nhar għamel patt mal-poplu, u tah il-liġijiet u l-ordnijiet f'Sikem.

Ġożwè kiteb dan il-kliem kollu fil-ktieb tal-liġi ta' Alla, u ħa ġebla kbira, u waqqafha hemm taħt il-balluta li hemm fis-santwarju tal-Mulej.

U Ġożwè qal lill-poplu kollu: "Araw!

Din il-ġebla tkun għalina xhieda, għax hi semgħet il-kliem kollu tal-Mulej li qalilna u tkun għalikom xhieda li ma tiċħdux lil Alla tagħkom."

U Ġożwè bagħat lill-poplu, lil kulħadd fl-art tiegħu.

Il-mewt ta' Ġożwè

Wara dawn il-ġrajja miet Ġożwè bin Nun, qaddej tal-Mulej, fl-għomor ta' mija u għaxar snin.

U difnuh fl-art li kienet messitu f'Timnat-seraħ, fl-għoljiet ta' Efrajm, fuq it-Tramuntana tal-muntanja Ġagħas.

Iżrael qeda lill-Mulej il-jiem kollha ta' Ġożwè, u l-jiem kollha tax-xjuħ li baqgħu ħajjin wara Ġożwè, u li kienu jafu bl-opri kollha tal-Mulej, li kien għamel ma' Iżrael.

U l-għadam ta' Ġużeppi li wlied Iżrael kienu tellgħu mill-Eġittu difnuh f'Sikem fil-biċċa art li kien xtara Ġakobb mingħand ulied Ħamor, missier Sikem, b'mitt biċċa flus, u din baqgħet proprjetà ta' Ġużeppi.

U Elgħażar bin Aron miet, u difnuh f'Gibgħa ta' Fineħas ibnu, li kienet ingħatat lilu fil-muntanji ta' Efrajm.


IL-KTIEB TAL-IMĦALLFIN

Ħarsa ħafifa lejn il-ktieb

Il-ktieb tal-Imħallfin jirrakkontalna li l-Iżraelin ċaħdu lil Alla kemm-il darba u daru lejn l-idoli.

Kull darba li għamlu hekk, il-Mulej ikkastigahom billi ħalla lil ġnus oħra jattakkawhom u jegħlbuhom.

Meta kienu jħossuhom imgħaffġa, kienu jerġgħu jduru lejn Alla u jitolbuh l-għajnuna.

Il-Mulej kien jagħżel nies minn fosthom, irġiel jew nisa, u jaħtarhom mexxejja, imsejħin Imħallfin.

Sakemm kellhom l-Imħallfin, l-Iżraelin kienu jgħixu fil-kwiet u skont il-Liġi ta' Mosè.

Iżda mal-mewt tal-Imħallef, spiss kienu jerġgħu jaqgħu fid-diżubbidjenza lejn Alla.

Hekk kienet għaddejja l-ħajja ta' Ulied Iżrael.

Xi wħud mill-Imħallfin kienu jmexxu l-ġens kollu, imma ġeneralment l-imħallef kien jieħu ħsieb u jmexxi xi ftit tribujiet.

Tajjeb li nsemmu li f'dak iż-żmien, l-Iżraelin ma kinux iħarsu lejhom infushom bħala nazzjon sħiħ.

Kienu numru ta' tribujiet, magħżulin mill-popli l-oħra minħabba l-Patt.

Huma kellhom jidraw jaduraw Alla wieħed li kien għażilhom minn fost popli oħra.

Kienet id-drawwa normali f'dawk iż-żminijiet li kull individwu jew tribù jkollu l-allat differenti tiegħu.

Kull darba li nfirdu minn Alla, Hu kien jikkastigahom.

Imbagħad, permezz ta' messaġġi ta' tama u ħniena, jgħinhom iduru lura lejh u jaħfrilhom.

Il-ktieb jirrakkonta wkoll dwar xi ġlied u inkwiet bejn it-tribujiet differenti.

F'dak iż-żmien ma kienx hemm sultan f'Iżrael, u kulħadd kien jagħmel li jogħġbu ( , ).

It-taqsim tal-ktieb

Dak li ġara sal-mewt ta' Ġożwè ( , — , )

L-Imħallfin ta' Iżrael ( , — , )

Ġrajjiet diversi ( , — , )


Il-poplu ta' Iżrael fl-Art Imwiegħda: fin-Nofsinhar ta' Kangħan

Ġara li wara l-mewt ta' Ġożwè wlied Iżrael ikkonsultaw lill-Mulej u staqsewh: "Min minna se jitla' l-ewwel biex jitqabad mal-Kangħanin?"

U l-Mulej wieġeb: "Ħa jitla' Ġuda.

Araw, jiena rħejt l-art f'idejh."

U Ġuda qal lil Simgħon ħuh: "Itla' miegħi fl-art li messitni biex nitqabdu mal-Kangħanin, u mbagħad jien niġi miegħek fl-art li messitek."

U Simgħon mar miegħu.

U Ġuda tala' għalihom, u l-Mulej reħa f'idejh il-Kangħanin u l-Periżżin; f'Beżek qerdu għaxart elef ruħ.

U ltaqgħu ma' Adonibeżek f'Beżek, u ħabtu għalih u darbu l-Kangħanin u l-Periżżin.

Adonibeżek ħarab, imma għamlu għal warajh u qabduh, u qatgħulu s-swaba' l-kbar ta' idejh u saqajh.

U Adonibeżek qal: "Sebgħin sultan, bis-swaba' l-kbar ta' idejhom u saqajhom maqtugħa, kienu jlaqqtu l-loqom taħt il-mejda tiegħi.

Bħalma għamilt jien, hekk raddli Alla!"

Ħaduh Ġerusalemm u miet hemm.

Ulied Ġuda ħabtu għal Ġerusalemm, u rebħuha u għaddewha minn xifer ix-xabla, u l-belt tawha n-nar.

Imbagħad niżlu wlied Ġuda jitqabdu mal-Kangħanin li kienu jgħammru fil-muntanji, fin-Negeb u fis-Sefela.

U Ġuda mar jeħodha mal-Kangħanin li kienu jgħammru f'Ħebron - Ħebron qabel kien jisimha Kirjat-arba - u qatlu lil Sesaj u 'l Aħiman u lil Talmaj.

U minn hemm mar għan-nies ta' Debir - Debir qabel kien jisimha Kirjat-sefer.

U Kaleb qal: "Min jaħbat għal Kirjat-sefer u jeħodha nagħtih lil binti Għaksa b'martu."

U ħadha Għotnijel bin Kenaż, ħu Kaleb, li kien iżgħar minnu; u dan tah lil bintu Għaksa b'martu.

Hi u sejra ġagħlitu jitlob għalqa lil missierha; qabżet minn fuq il-ħmar u Kaleb staqsieha: "Xi ġralek?"

U hi wieġbet: "Agħtini xi rigal, għax art fin-Negeb kulma tajtni.

Agħtini għallinqas għejun tal-ilma."

U Kaleb taha l-għejun ta' fuq u l-għejun ta' isfel.

Ulied il-Keni, ħaten Mosè, telgħu minn belt it-tamar ma' wlied Ġuda lejn id-deżert ta' Ġuda fin-Negeb ta' Għarad, u għammru hemm ma' dak il-poplu.

U Ġuda telaq ma' Simgħon, ħuh, qatlu l-Kangħanin li kienu jgħammru f'Sefat u qerduha, u semmew il-belt Ħorma.

Ġuda ħa wkoll lil Gaża bl-inħawi tagħha, u lil Askalon bl-inħawi tagħha, u 'l Għekron bl-inħawi tagħha.

U l-Mulej kien ma' Ġuda u ħadu l-muntanji, imma ma setgħux ikeċċu n-nies li kienu jgħammru fil-wita għax kellhom il-karrijiet tal-ħadid.

U ta Ħebron lil Kaleb bħalma kien ordna Mosè, u keċċa minn hemm it-tliet ulied ta' Għanak.

Ulied Benjamin ma rnexxilhomx ikeċċu lill-Ġebusin minn Ġerusalemm, u l-Ġebusin għadhom f'Ġerusalemm flimkien ma' wlied Benjamin sal-lum.

F'nofs Kangħan

Id-dar ta' Ġużeppi telgħet, u ħabtu għal Betel, u l-Mulej kien magħhom.

Dar Ġużeppi bagħtu jitkixxfu dwar Betel - din il-belt kien jisimha Luż.

L-ispjuni raw raġel ħiereġ mill-belt, u qalulu: "Urina mnejn tidħol fil-belt, u nimxu tajjeb miegħek."

U wriehom id-dħul tal-belt, u għaddewha minn xifer ix-xabla, u r-raġel u 'l niesu telquhom ilkoll.

U dak ir-raġel mar fl-art tal-Ħittin, u bena belt u semmieha Luż; u dan għadu isimha sal-lum.

Manassi ma rnexxilux ikeċċi 'l barra n-nies ta' Betsan u l-irħula tagħha, ta' Tagħnak u l-irħula tagħha, u lanqas in-nies ta' Dor u l-irħula tagħha, in-nies ta' Iblegħam u l-irħula tagħha, u n-nies ta' Megiddu u l-irħula tagħha; u l-Kangħanin riedu bilfors jibqgħu jgħammru f'din l-art.

Meta mbagħad Iżrael issaħħaħ, ġagħlu l-Kangħanin jaħdmulhom bilfors, iżda ma rnexxilhomx ikeċċuhom għalkollox.

U Efrajm ma rnexxilux jaqla' 'l barra l-Kangħanin li kienu jgħammru f'Geżer, u l-Kangħanin baqgħu jgħammru magħhom f'Geżer.

Fit-Tramuntana ta' Kangħan

Żebulun ma qalax 'il barra n-nies ta' Kitron u 'l dawk li jgħammru f'Naħalol, u l-Kangħanin baqgħu jgħammru magħhom, imma kienu mġagħla jaħdmu bilfors.

Aser ma rnexxilux ikeċċi 'l barra n-nies ta' Għakku u anqas in-nies ta' Sidon u Aħlab, u Akżib, u Ħelba, u Afik u Reħob.

U l-Aserin baqgħu jgħammru f'nofs il-Kangħanin, li kienu f'dik l-art, għax ma keċċewhomx.

Naftali ma rnexxilux ikeċċi 'l barra n-nies ta' Betxemex u n-nies ta' Bet-għanat, u baqa' jgħammar f'nofs il-Kangħanin li kienu jgħammru f'dik l-art.

Imma n-nies ta' Betxemex u n-nies ta' Bet-għanat kienu jaħdmulhom bilfors.

L-Amurrin għalqu lil ulied Dan fuq il-muntanji għax ma ħallewhomx jinżlu fil-wita.

L-Amurrin baqgħu jgħammru fuq il-muntanja Ħeres, f'Ajjalon u f'Sagħalbim; imma meta ssaħħet il-qawwa tat-tribù ta' Ġużeppi ġagħluhom jaħdmulhom bilfors.

L-art tal-Amurrin kienet tibda mit-telgħa ta' Akrabbim 'il fuq minn Sela.


L-oraklu f'Bokim

U l-Anġlu tal-Mulej tala' minn Gilgal għal Bokim u qal: "Jien tellajtkom mill-Eġittu, u wassaltkom fl-art li kont wegħedt lil missirijietkom, u għedt: 'Ma nħassar qatt il-patt li għamilt magħkom, u intom min-naħa tagħkom ma tagħmlu ebda patt man-nies ta' din l-art u għandkom tkissru l-artali tagħhom.'

Imma intom ma smajtux minn kliemi, u araw x'għamiltu!

U issa ngħidilkom: 'Ma nkeċċihomx minn quddiemkom, u jibqgħu ma' ġniebkom u allathom ikunulkom ta' xibka.'

" U ġara li malli l-Anġlu tal-Mulej temm jgħid dan il-kliem lil ulied Iżrael kollu, il-poplu għolla leħnu u bdew jibku.

U semmew dak il-post Bokim u hemm offrew sagrifiċċju lill-Mulej.

L-infedeltà tal-poplu ta' Iżrael

Ġożwè bagħat il-poplu f'daru u wlied Iżrael marru, kulħadd fl-art li messitu biex jeħodha f'idejh.

U l-poplu serva lill-Mulej il-jiem kollha ta' Ġożwè u l-jiem kollha tax-xjuħ li baqgħu ħajjin wara Ġożwè, u li kienu raw kulma kien għamel il-Mulej, l-opri kbar kollha li għamel għal Iżrael.

U miet Ġożwè bin Nun, il-qaddej tal-Mulej, fl-għomor ta' mija u għaxar snin.

U difnuh fl-art li messitu f'Timnat-ħeres, fil-muntanji ta' Efrajm, fuq it-Tramuntana tal-muntanja Ġagħas.

U dik il-ġenerazzjoni kollha nġabru ma' missirijiethom; u mbagħad telgħet ġenerazzjoni oħra warajhom, li ma kinitx taf il-Mulej u anqas x'għamel il-Mulej għal Iżrael.

U wlied Iżrael għamlu l-ħażin f'għajnejn il-Mulej u servew lill-allat Bagħalim.

Telqu l-Mulej, Alla ta' missirijiethom, li ħariġhom mill-art tal-Eġittu, u marru wara allat oħra minn fost l-allat tal-ġnus ta' madwarhom, u bdew jadurawhom; u inkurlaw lill-Mulej.

U telqu lill-Mulej u servew lil Bagħal u lil Għastarot .

U xegħlet il-korla tal-Mulej għal Iżrael, u telaqhom f'idejn il-ħallelin li serquhom, u biegħhom f'idejn l-għedewwa tagħhom ta' madwarhom, hekk li ma setgħux iżjed jieqfu lill-għedewwa tagħhom.

Kull meta kienu joħorġu għat-taqbid id il-Mulej kienet kontrihom bħalma kien qal il-Mulej, u kif kien ħalfilhom il-Mulej; u kellhom dwejjaq kbar.

U l-Mulej kien iqajjem l-imħallfin, u dawn kienu jsalvawhom minn id il-ħallelin.

Imma anqas mill-imħallfin tagħhom ma semgħu; anzi żnew wara allat oħra u adurawhom.

Malajr warrbu mit-triq li mxew fiha missirijiethom, li semgħu l-liġijiet tal-Mulej, ħaġa li huma ma għamluhiex.

U kull meta l-Mulej kien iqajmilhom l-imħallfin, il-Mulej kien ikun mal-imħallef u kien isalvahom minn id l-għedewwa tagħhom sakemm kien idum ħaj l-imħallef; għax kien il-Mulej iħenn għall-krib tagħhom minħabba dawk li kienu jaħqruhom u jgħakksuhom.

Iżda meta kien imut l-imħallef, kienu jerġgħu jitħassru, u jsiru agħar minn missirijiethom, u jmorru wara allat oħra biex jaqduhom u jadurawhom; qatt ma nqatgħu mill-għemejjel ħżiena tagħhom u mill-ebusija ta' rashom.

U l-korla tal-Mulej xegħlet kontra Iżrael u qal: "Talli dan il-poplu kiser il-patt tiegħi li ordnajt lil missirijiethom u ma semgħux minn kliemi, jien ma nibqa' nkeċċi lil ħadd iżjed minn quddiemhom, mill-ġnus li ħalla Ġożwè meta miet.

Bihom jien inġarrab lil Iżrael, u nara jekk iżommux jew le fit-triq tal-Mulej u jimxu fiha, bħalma żammew missirijiethom."

U l-Mulej ħalla lil dawk il-ġnus u ma qeridhomx malajr, u ma telaqhomx f'idejn Ġożwè.


U dawn huma l-ġnus li l-Mulej ħalla biex bihom iġarrab lil Iżrael, lil dawk kollha li ma kinux jafu bit-taqbid li kien sar qabel għal Kangħan.

L-għan tiegħu kien biss li l-ġenerazzjonijiet ta' wlied Iżrael jitgħallmu jitqabdu, għallinqas dawk li qatt ma kienu ġarrbu t-taqbid.

Dawn kienu: Il-ħames prinċpijiet tal-Filistin , il-Kangħanin kollha, is-Sidonin u l-Ħiwwin, li kienu jgħammru fil-muntanji tal-Libanu mill-muntanja ta' Bagħal-ħermon sad-daħla ta' Ħamat.

U dan kien biex iġarrab bihom lil Iżrael, u jara jisimgħux l-ordnijiet li l-Mulej kien ordna lil missirijiethom permezz ta' Mosè.

Hekk ulied Iżrael kienu jgħammru f'nofs il-Kangħanin, il-Ħittin, l-Amurrin, il-Periżżin, il-Ħiwwin u l-Ġebusin.

U kienu jiżżewġu n-nisa tagħhom, u lil uliedhom subien kienu jżewġulhom il-bniet tagħhom; u kienu jservu l-allat tagħhom.

L-imħallef Għotnijel

Ulied Iżrael għamlu l-ħażin f'għajnejn il-Mulej, insew il-Mulej, Alla tagħhom, u marru jservu lill-Bagħalim u x-xbihat tal-Asera.

Il-Mulej xegħel bil-korla għal Iżrael u biegħhom f'idejn Kusan-risgħatajm, sultan ta' Aram-naħarajm, u wlied Iżrael damu mjassra taħt Kusan-risgħatajm għal tmien snin sħaħ.

Imbagħad ulied Iżrael għajtu lill-Mulej u l-Mulej qajjem salvatur lil ulied Iżrael, li ħelishom, Għotnijel bin Kenaż, ħu Kaleb, iżgħar minnu.

U l-ispirtu tal-Mulej kien fuqu, u sar imħallef fuq Iżrael, u ħareġ għall-gwerra, u l-Mulej reħa f'idejh lil Kusan-risgħatajm, sultan ta' Aram.

Għotnijel kien qawwi wisq għal Kusan-risgħatajm.

U l-art strieħet għal erbgħin sena; u Għotnijel bin Kenaż miet.

L-imħallef Eħud

U wlied Iżrael issuktaw jagħmlu l-ħażin f'għajnejn il-Mulej u l-Mulej saħħaħ lil Għeglon, sultan ta' Mowab, kontra Iżrael għax dawn għamlu l-ħażen f'għajnejn il-Mulej.

Għeglon ġabar miegħu l-Għammonin u l-Għamalekin, u ħareġ jaħbat għal Iżrael, u ħa f'idejh Belt it-tamar.

U wlied Iżrael qdew lil Għeglon, sultan ta' Mowab, għal tmintax-il sena.

U wlied Iżrael għajtu lill-Mulej, u l-Mulej qajmilhom salvatur, lil Eħud bin Gera, raġel xellugi mit-tribù ta' Benjamin.

U wlied Iżrael bagħtuh bit-tribut f'idu għand Għeglon, sultan ta' Mowab.

U Eħud għamel sejf b'żewġt ixfar, twil driegħ, u rabtu mal-ħżiem minn taħt il-ħwejjeġ fuq ġenbu tal-lemin.

U mar joffri t-tribut lil Għeglon, sultan ta' Mowab; u Għeglon kien raġel smin ħafna.

U ġara li malli temm joffri t-tribut, Eħud bagħat in-nies li kienu jġorruh.

U hu raġa' lura minn ħdejn l-idoli li hemm ħdejn Gilgal u qallu: "Għandi kelma moħbija xi ngħidlek, Sultan."

Is-sultan ordna s-skiet u dawk li kienu preżenti ħdejh ħarġu 'l barra.

Eħud resaq lejh, u hu kien waħdu fl-għorfa friska li kellu fuq, u Eħud qallu: "Għandi kelma minn Alla għalik," u s-sultan qam minn fuq is-siġġu.

Eħud imbagħad ħareġ idu x-xellugija, silet is-sejf minn ma' ġenbu tal-lemin, u daħħalhulu f'żaqqu.

U daħal saħansitra l-manku max-xafra, u x-xaħam għalaq fuq ix-xafra, għax ma kienx silet lura s-sejf minn żaqqu u ħmieġu ħareġ barra.

Imbagħad Eħud ħareġ fis-setaħ, u għalaq il-bieb tal-għorfa ta' fuq, u sakkar warajh.

U hu ħareġ; u l-qaddejja tas-sultan, meta raw il-bieb tal-għorfa msakkar qalu: "Għandu mnejn qiegħed jaqdi l-bżonnijiet tiegħu fl-għorfa friska."

U qagħdu jistennew sa ma bdew jitħassbu; u billi hu baqa' ma fetaħx il-bieb tal-għorfa, qabdu l-muftieħ u fetħu, u sabu hemm lil sidhom mixħut mejjet fl-art.

Eħud laħaq ħarab sakemm huma qagħdu jitħassbu, għadda 'l hemm mill-idoli, u wasal bis-sliema f'Segħira.

Malli wasal hemm daqq il-kornu minn fuq il-muntanji ta' Efrajm, u wlied Iżrael niżlu flimkien miegħu minn fuq il-muntanji, u hu quddiem nett.

Hu qalilhom: "Imxu warajja għax il-Mulej reħa f'idejkom il-Mowabin, l-għedewwa tagħkom."

U niżlu warajh, u ħadu f'idejhom il-mogħdijiet tal-Ġordan lejn Mowab, u ma ħallew lil ħadd jgħaddi.

U qatlu dakinhar madwar għaxart elef ruħ mill-Mowabin, kollha nies b'saħħithom u ta' ħila, u ebda bniedem ma salva.

U Mowab dakinhar waqgħet f'idejn Iżrael, u l-art strieħet għal tmenin sena.

L-imħallef Samgar

Wara Eħud kien hemm Samgar bin Għanat, u dan darab sitt mitt raġel mill-Filistin b'niggiesa tal-baqar, u hekk ħeles hu wkoll lil Iżrael.


Debora u Barak

Wara li miet Eħud, ulied Iżrael reġgħu għamlu l-ħażen f'għajnejn il-Mulej, u l-Mulej biegħhom f'id Ġabin, sultan ta' Kangħan, li kien isaltan f'Ħasor; u l-kmandant tal-eżerċtu tiegħu kien Sisera, li kien joqgħod f'Ħaroset tal-ġnus.

U wlied Iżrael għajtu lill-Mulej, għax dan is-sultan kellu disa' mitt karru tal-ħadid, u kien ilu jgħakkes lil ulied Iżrael għal għoxrin sena sħaħ.

Dik il-ħabta kien hemm Debora, mara profeta u mart Lappidot; kienet imħallef f'Iżrael.

Kienet toqgħod taħt it-tamra ta' Debora, bejn Rama u Betel, fuq il-muntanji ta' Efrajm, u wlied Iżrael kienu jitilgħu biex tagħmlilhom il-ħaqq bejniethom.

U bagħtet issejjaħ lil Barak bin Abinogħam, minn Kedes ta' Naftali, u qaltlu: "Il-Mulej, Alla ta' Iżrael, ta din l-ordni: 'Mur u ħu għaxart elef raġel minn ulied Naftali u minn ulied Żebulun, u erħilha bihom lejn il-muntanja tat-Tabor.

U jien inġiblek ħdejn il-wied ta' Kison lil Sisera, il-kmandant tal-eżerċtu ta' Ġabin, bil-karrijiet u l-kotra tiegħu, u nerħih f'idejk.'

" U Barak weġibha: "Jekk int tiġi miegħi, jien immur; jekk ma tiġix miegħi, ma mmurx ."

U Debora wieġbet: "Jien niġi miegħek; imma ma jkollokx glorja fit-triq li se taqbad, għaliex b'id ta' mara se jbigħ il-Mulej lil Sisera."

U qamet Debora u marret ma' Barak f'Kedes.

Barak, imbagħad, ġabar lil Żebulun u lil Naftali f'Kedes u telgħu miegħu għaxart elef raġel, u telgħet ukoll miegħu Debora.

Ħeber il-Keni kien infired mill-Kenin, minn ulied Ħobab, ħaten Mosè, u waqqaf it-tined tiegħu ħdejn il-Balluta f'Sagħnannin ħdejn Kedes.

U 'l Sisera wasslulu l-aħbar li Barak bin Abinogħam kien tala' fuq il-muntanja tat-Tabor.

U Sisera ġabar il-karrijiet kollha tiegħu, disa' mitt karru tal-ħadid, u n-nies kollha li kellu miegħu minn Ħaroset-ħaggojjim sal-wied ta' Kison.

U Debora qalet lil Barak: "Qum għax dan hu l-jum li fih il-Mulej reħa f'idejk lil Sisera.

Il-Mulej se joħroġ quddiemek."

U Barak niżel mill-muntanja tat-Tabor b'għaxart elef raġel warajh.

U l-Mulej ħarbat lil Sisera, u l-karrijiet tiegħu, u l-kotra kollha għaddiehom minn xifer ix-xabla quddiem Barak.

U Sisera niżel mill-karru, u ħarab bil-mixi.

U Barak għamel għal wara l-karrijiet, u wara l-eżerċtu sa Ħaroset-ħaggojjim; u waqa' l-eżerċtu kollu ta' Sisera b'xifer ix-xabla, u anqas wieħed ma baqa' minnhom.

U Sisera ħarab bil-mixi lejn it-tinda ta' Ġagħel, il-mara ta' Ħeber il-Keni, għax kien hemm il-paċi bejn Ġabin, is-sultan ta' Ħasor, u bejn id-dar ta' Ħeber il-Keni.

U Ġagħel ħarġet tilqa' lil Sisera u qaltlu: "Idħol hawn, Sidi, idħol għandi.

La tibżax."

U daħal għandha fl-għarix, u għattietu b'tapit.

U hu qalilha: "Isqini daqsxejn ilma, għax bini l-għatx."

Fetħet żaqq ħalib, u sqietu, u għattietu.

U hu qalilha: "Oqgħod fil-bieb tal-għarix, u jekk jiġi xi ħadd, u jistaqsik u jgħidlek jekk hawnx xi ħadd, għidlu: 'Ma hawnx.' "

Imbagħad Ġagħel, il-mara ta' Ħeber, ħadet kunjard tat-tined, qabdet martell f'idha, u resqet ħdejh inkiss inkiss, u sammret il-kunjard ġo nagħsu u nifdithulu sal-art.

U hu kien għajjien u rieqed fil-fond, u baqa' mejjet hemm.

U hemm hu Barak ġej jiġri wara Sisera.

Ġagħel ħarġet tilqgħu u qaltlu: "Ejja, u ara r-raġel li int qiegħed tfittex."

U daħal għandha, u hemm kien Sisera mejjet fl-art, u l-kunjard f'nagħsu.

U hekk dakinhar Alla ġieb fix-xejn lil Ġabin, sultan ta' Kangħan, quddiem ulied Iżrael.

U id ulied Iżrael baqgħet dejjem tagħfas fuq Ġabin, sultan ta' Kangħan, sakemm qerdu għalkollox lil Ġabin, sultan ta' Kangħan.


L-għanja ta' Debora

Imbagħad Debora u Barak bin Abinogħam dakinhar għannew din l-għanja:

Talli l-mexxejja ta' Iżrael,

bi dlielhom maħlula;

talli l-poplu minn rajh ta ruħu;

bierku lil Jaħweh!

Isimgħu, Slaten!

agħtu widen, kbarat!

Jien lil Jaħweh,

jien ngħanni,

indoqq lil Jaħweh, Alla ta' Iżrael.

Jaħweh, int u ħiereġ minn Segħir,

int u tiela' minn Edom,

triegħdet l-art,

u nħallu s-smewwiet,

tqattar l-ilma mis-sħab,

theżżu l-iġbla quddiem Jaħweh,

ġebel Sinaj,

quddiem Jaħweh, Alla ta' Iżrael.

Fi żmien Samgar bin Għanat,

fi żmien Ġagħel,

waqfu l-karwani,

u fl-imwarrab terrqu n-nies;

ħemdu l-irħula f'Iżrael, ħemdu,

sa ma qomt jien, Debora,

sa ma qomt jien, omm f'Iżrael!

Allat ġodda ħatru,

u ġo bliethom ġiethom il-gwerra.

Tarka f'Iżrael ma kinitx tidher,

u lanqas lanza f'erbgħin elf f'Iżrael.

Minn qalbi ndur lejn il-kbarat ta' Iżrael,

lejkom li tajtu ruħkom lill-poplu: Bierku lil Jaħweh!

Intom riekba fuq il-ħmir xehbiena,

intom mixħuta fuq it-twapet,

intom miexja fit-triq, għannu lkoll!

Isma' l-għannejja ħdejn il-bjar,

hemm itennu r-rebħiet ta' Jaħweh,

ir-rebħiet tiegħu b'risq Iżrael.

Sal-bibien niżel il-poplu ta' Jaħweh.

Stenbaħ!

Stenbaħ, Debora!

Stenbaħ!

Stenbaħ, għanni għanja!

Qum, Barak, agħżel il-priġunieri,

bin Abinogħam!

Imbagħad niżlu l-bqija tan-nobbli,

il-poplu ta' Jaħweh niżel għalih bil-qawwijin.

Minn Efrajm niżlu fil-wied,

warajk fost niesek, Benjamin.

Minn Makir niżlu l-mexxejja,

u minn Żebulun in-nies b'ħatar il-kmand;

u l-kbarat ta' Issakar ma' Debora.

Issakar żamm sħiħ ma' Barak,

u lejn il-wied irħielha.

Fost il-familji ta' Ruben,

firdiet kbar ta' fehmiet il-qalb.

Għala bqajt fl-imqawel?

Għala bqajt tisma' tisfir ir-rgħajja?

Fost il-familji ta' Ruben,

firdiet kbar ta' fehmiet il-qalb.

Gilgħad baqa' 'l hemm mill-Ġordan.

U int, Dan, għala bqajt 'il bogħod ħdejn l-iġfien?

Aser qagħad jitlajja fuq xatt il-baħar,

u ħdejn il-qaliet tiegħu baqa'.

Żebulun sal-mewt ma jibżax għal ħajtu,

flimkien ma' Naftali fuq il-wita fil-għoli.

Ġew is-slaten, u bdew jitqabdu;

tqabdu mbagħad is-slaten ta' Kangħan,

f'Tagħnak ħdejn l-ilma ta' Megiddu;

ebda priża ta' fidda ma ħadu.

Sa l-kwiekeb tqabdu mis-smewwiet,

il-kwiekeb minn triqathom tqabdu ma' Sisera.

Ġarrhom il-wied ta' Kison,

wied qalbieni, il-wied ta' Kison!

Agħmel il-ħila, imbotta 'l quddiem, ruħ tiegħi!

Imbagħad ħabbtu dwiefer iż-żwiemel,

u lebbtu fuq li lebbtu l-ġerrejja tiegħu.

Isħtu lil Meroż, għajjat l-anġlu tal-Mulej

Isħtu, isħtuh lil min jgħammar fih.

Ma għenux lil Jaħweh,

ebda għajnuna ma taw lil Jaħweh u l-qalbenin.

Imbierka fost in-nisa Ġagħel,

il-mara ta' Ħeber il-Keni,

fost in-nisa tal-għerejjex imbierka.

Ilma talabha, u l-ħalib tatu;

f'bieqja tal-kbarat newlitlu l-baqta.

Meddet idejha għall-kunjard,

u lemintha għall-martell tal-ħaddiem.

Darbet lil Sisera, u r-ras saħqitlu;

nifditlu nagħsu u saħqithulu.

F'riġlejha miel, u waqa', u nxteħet fl-art;

'il fejn miel, hemm waqa', u mejjet baqa'.

Mit-tieqa xirfet u għajtet,

Omm Sisera, mit-tieqa mxebbka:

'X'kien iddawwar ma ġie l-mirkeb tiegħu?

X'kien mitnikkra l-imriekeb tiegħu?'

Wieġbet l-egħref fost il-kbarat

tan-nisa tagħha,

u hi stess kellha t-tweġiba tagħha:

'Humiex ifittxu jaqsmu l-priża?

Lil kull raġel, tfajla jew tnejn;

priża ta' xaqaq bil-kulur u r-rakkmu,

żewġ xaqaq bil-kulur u r-rakkmu,

għal għonq Sisera?'

Hekk jintemmu l-għedewwa tiegħek, Jaħweh!

Imma dawk li jħobbuk,

bħal ħruġ ix-xemx fil-qawwa tagħha!"

U hekk il-pajjiż kellu mistrieħ għal erbgħin sena.


Il-ħbit tal-Midjanin

U wlied Iżrael reġgħu għamlu l-ħażen f'għajnejn il-Mulej, u l-Mulej telaqhom f'idejn il-Midjanin għal seba' snin.

U id Midjan tqalet sewwa fuq Iżrael.

Minħabba Midjan ulied Iżrael kellhom imorru joqogħdu fil-ħofor fil-muntanji, fl-għerien u l-fortizzi fuq l-għoljiet.

U kull meta l-Iżraelin kienu jiżirgħu, kienu jitilgħu l-Midjanin u l-Għamalekin u n-nies tal-Lvant u jagħmlu għalihom.

U jwaqqfu t-tined tagħhom ħdejhom, u jeqirdu l-uċuħ tar-raba' sa ħdejn Gaża, u ma jħallu xejn għall-għajxien ta' Iżrael, u la mrieħel, u la baqar u la ħmir.

Kienu jiġu bl-imrieħel tagħhom, bit-tined tagħhom kotrana daqs il-ġradijiet, u iġmla bla għadd, u kienu jiġu jħarbtu l-art kollha.

Iżrael kien mgħakkes sewwa minn Midjan, u wlied Iżrael għajtu lill-Mulej.

Meta wlied Iżrael għajtu lill-Mulej minħabba Midjan, il-Mulej bagħat wieħed profeta lil ulied Iżrael, u qalilhom: "Dan hu li jgħid il-Mulej, Alla ta' Iżrael: 'Jiena tellajtkom mill-Eġittu u ħriġtkom minn art il-jasar, u ħlistkom minn idejn l-Eġizzjani, u minn idejn dawk kollha li kienu jaħqrukom, u keċċejthom minn quddiemkom, u tajtkom arthom.

U għedtilkom: 'Jiena hu l-Mulej, Alla tagħkom.

La tqimux l-allat tal-Amurrin li intom qegħdin tgħammru f'arthom, imma intom ma smajtux minn kliemi.' "

Is-sejħa ta' Gidgħon

L-anġlu tal-Mulej ġie u qagħad taħt il-balluta li hemm f'Għofra, li hi ta' Ġowas l-Abigħeżri; u ibnu Gidgħon kien qiegħed jidres il-qamħ fil-magħsar biex jeħilsu mill-aktar fis mill-Midjanin.

U deherlu l-anġlu tal-Mulej u qallu: "Il-Mulej miegħek, raġel qalbieni!"

U Gidgħon qallu: "Imma għidli, Sidi, jekk il-Mulej magħna għaliex ġralna dan kollu?

Fejn huma l-opri l-kbar li kienu jgħidulna bihom missirijietna, u qalulna: 'Ma tellagħniex mill-Eġittu l-Mulej?'

U issa għala l-Mulej telaqna u rħiena f'idejn il-Midjanin?"

Il-Mulej dar lejh u qallu: "Mur u eħles b'din il-qawwa tiegħek lil Iżrael mill-ħakma ta' idejn Midjan.

M'hux jien bgħattek?"

U Gidgħon wieġbu: "Iddew, Sidi, biex se neħles lil Iżrael?

Ara, il-familja tiegħi hi l-inqas waħda fit-tribù ta' Manassi, u jien iż-żgħir f'dar missieri."

U l-Mulej wieġbu: "Jiena nkun miegħek!

Int tidrob il-Midjanin, bħallikieku kienu raġel wieħed."

U wieġbu: "Jekk jien sibt ħniena f'għajnejk, agħmilli sinjal li inti qiegħed tkellimni.

Twarrabx minn hawn sa ma nerġa' niġi ħdejk u nġib l-offerta tiegħi u noffrihielek."

U dak wieġbu: "Jien noqgħod hawn sa ma tiġi."

U Gidgħon mar u ħejja gidi u ħa efa dqiq u għamilha ftajjar bla ħmira; il-laħam qiegħdu f'qoffa u l-meraq qiegħdu f'borma, u ġibhomlu quddiemu taħt il-balluta.

U l-anġlu tal-Mulej qallu: "Ħu l-laħam u l-ftajjar, u qegħedhom fuq din il-blata u sawwab il-meraq."

U hekk għamel.

Imbagħad l-anġlu tal-Mulej medd tarf il-ħatar, li kellu f'idu, u mess bih il-laħam u l-ftajjar, u ħareġ in-nar mill-blata, u ħaraq il-laħam u l-ftajjar, u l-anġlu tal-Mulej għab minn quddiemu.

U Gidgħon ra li kien l-anġlu tal-Mulej u qal: "Ah, Sidi Mulej!

Rajt jien l-anġlu tal-Mulej wiċċ imb wiċċ."

U l-Mulej qallu: "Sliem għalik, la tibżax!

M'intix se tmut."

Gidgħon imbagħad bena artal lill-Mulej u sejjaħlu: 'Jaħweh - sliem.'

Għadu hemm sal-lum f'Għofra tal-Abigħeżrin.

U ġara li dak il-lejl qallu l-Mulej: "Ħu għoġol milli għandu missierek, it-tieni għoġol ta' seba' snin, u ħott l-artal ta' Bagħal, li għandu missierek, u qaċċat ix-xbieha tal-Asera ta' ħdejh.

U ibni artal kif għandu jkun lill-Mulej, Alla tiegħek, fuq ras din l-għolja, u mbagħad tieħu t-tieni għoġol, u toffrih maħruq bil-ħatab tal-Asera li tkun qaċċatt."

Gidgħon ħa għaxart irġiel mill-qaddejja tiegħu, u għamel kif qallu l-Mulej.

Iżda billi beża' minn dar missieru u n-nies tal-belt jagħmel dan binhar, għamlu billejl.

Kif qamu filgħodu n-nies tal-belt sabu l-artal ta' Bagħal imġarraf u l-Asera ta' ħdejh imqaċċta, u t-tieni għoġol issagrifikat fuq l-artal li kien bena.

U bdew jgħidu wieħed lil ieħor: "Min għamel dan?"

U staqsew, u fittxew, u qalu: "Gidgħon bin Ġowas għamel dan."

U n-nies tal-belt qalu lil Ġowas: "Oħroġ lil ibnek ħa noqtluh, talli ġarraf l-artal ta' Bagħal u qaċċat l-Asera li kienet ħdejh."

U Ġowas wieġeb lil dawk li kienu preżenti madwaru: "Tridu intom taqbżu għal Bagħal?

Intom se tgħinuh?

Min jaqbeż għalih, sa filgħodu jkun mejjet.

Jekk Bagħal hu alla tassew, jiddefendi ruħu hu, talli ġarrfulu l-artal tiegħu."

U dakinhar semmew lil Gidgħon, Ġerub-bagħal', jiġifieri 'ħa jeħodha kontrih Bagħal', għax kien ġarraf l-artal ta' Bagħal.

L-invażjoni tal-Midjanin

Il-Midjanin ilkoll u l-Għamalekin u n-nies tal-Lvant inġabru, u ngħaqdu flimkien, u qasmu l-Ġordan, u waqqfu l-kamp fil-wita ta' Ġisragħel.

U l-ispirtu tal-Mulej ħataf lil Gidgħon, u dan daqq it-tromba, u nġemgħu l-Abigħeżrin għal warajh.

Bagħat ukoll messaġġiera għand Manassi, u dawn inġabru wkoll għal warajh; u messaġġiera oħra għand Aser u Żebulun u Naftali, u telgħu għal magħhom.

U Gidgħon qal lil Alla: "Jekk inti se ssalva lil Iżrael permezz tiegħi kif għedtli, arani, jien se nqiegħed din il-ġeżża suf fuq l-andar, jekk in-nida taqa' fuqha weħidha, u l-art tibqa' niexfa madwarha, jien inkun naf li int se teħles lil Iżrael permezz tiegħi kif għedtli."

U hekk ġara.

L-għada bakkar, u għasar il-ġeżża, u ħarġet minnha daqs bieqja nida.

U Gidgħon qal lil Alla: "La tisħonx għalija!

Ħa nitkellem u nġarrbek darba oħra biss: Ħa jkun hemm l-inxief fuq il-ġeżża weħidha u n-nida fuq l-art."

U Alla għamel hekk matul il-lejl; u kien hemm l-inxief fuq il-ġeżża weħidha u nida fuq l-art kollha.


L-għażla tal-gwerriera

U Ġerub-bagħal, jiġifieri Gidgħon, u n-nies tiegħu, qamu filgħodu kmieni, u waqqfu l-kamp ħdejn Għajn-ħarod; u l-kamp tal-Midjanin kien lejn it-Tramuntana ta' Gidgħon, fil-wita ħdejn l-għolja Mori.

U l-Mulej qal lil Gidgħon: "Għandek nies wisq miegħek biex nerħi lill-Midjanin f'idejhom; Iżrael jibda jiftaħar minn fuqi u jgħid: 'Idi salvatni'.

Għalhekk issa kellem lin-nies u xandar li jisimgħuk u għidilhom: 'Min jibża' u jitwerwer jerġa' lura.'

U reġgħu lura mill-kotra tnejn u għoxrin elf, u baqgħu għaxart elef ruħ.

U l-Mulej raġa' qal lil Gidgħon: "Għad fadal wisq nies; niżżilhom ħdejn l-ilma, u hemm nagħmillek l-għażla; u 'l min ngħidlek: 'Dan jiġi miegħek', dan jiġi miegħek, u 'l kull min ngħidlek: 'Dan ma jiġix miegħek', dan ma jiġix miegħek."

U niżżel in-nies ħdejn l-ilma.

U l-Mulej qal lil Gidgħon: "Kull min jilgħaq l-ilma bi lsienu bħalma jilagħqu l-klieb, qiegħdu għalih; u kull min jinżel għarkupptejh biex jixrob qiegħdu għalih".

U l-għadd ta' dawk li lagħqu l-ilma minn idejhom ma' fommhom kienu ta' tliet mitt ruħ, u l-bqija tan-nies niżlu għarkupptejhom biex jixorbu l-ilma.

U l-Mulej qal lil Gidgħon: "Bit-tliet mitt raġel li lagħqu l-ilma, jien insalvakom u nerħi lill-Midjanin f'idejk, u n-nies l-oħra kulħadd imur f'postu."

Imbagħad in-nies kollha ħadu l-ġarar f'idejhom u t-trombi tagħhom, u l-Iżraelin l-oħra bagħathom, kulħadd fl-għarix tiegħu, u ħa miegħu t-tliet mitt raġel.

Il-kamp tal-Midjanin kien taħtu fil-wita.

Il-ħolma u r-rebħa ta' Gidgħon

Dak il-lejl il-Mulej qallu: "Qum u inżel fil-kamp, għax irħejtu f'idejk.

U jekk tibża' tinżel int, inżel int u Pura, il-qaddej tiegħek, fil-kamp.

Issamma' xi jkunu jgħidu, imbagħad tagħmel il-ħila, u tinżel fil-kamp."

U niżel hu u Pura, il-qaddej tiegħu, sa ħdejn l-għases tal-kamp.

U l-Midjanin u l-Għamalekin u n-nies tal-Lvant kienu kollha mifruxa fil-wita, kotrana bħall-ġradijiet, u l-iġmla tagħhom daqs ir-ramel f'xatt il-baħar.

Wasal Gidgħon u sama' wieħed jirrakkonta ħolma lil sieħbu u jgħidlu: "Ara, ħlomt ħolma: rajt bħal ħobża tonda tax-xgħir titgerbeb fil-kamp ta' Midjan, ġiet ħdejn għarix, laqtitu u waqqgħetu, u qalbitu ta' taħt fuq, u l-għarix waqa' fl-art."

U sieħbu wieġeb, u qallu: "Din mhijiex ħaġa oħra ħlief ix-xabla ta' Gidgħon bin Ġowas, l-Iżraeli.

Alla tah f'idejh lill-Midjanin u l-kamp kollu."

Ġara li malli sama' l-ħolma u t-tifsira tagħha, Gidgħon niżel wiċċu fl-art u raġa' lura lejn il-kamp ta' Iżrael, u qal: "Qumu, għax il-Mulej reħa f'idejkom il-kamp tal-Midjanin."

Imbagħad qassam it-tliet mitt raġel fi tliet taqsimiet; tahom tromba kull wieħed, u ġarar vojta, u torċi f'nofs il-ġarar.

U qalilhom: "Ħarsu lejja u agħmlu bħali: Jiena mmur f'tarf il-kamp, u kif nagħmel jien, agħmlu intom.

Malli ndoqq it-tromba, jien u dawk li jkunu miegħi, doqqu wkoll intom it-trombi madwar il-kamp kollu u għajtu: 'Għall-Mulej u għal Gidgħon!' "

U Gidgħon flimkien mal-mitt raġel li kellu miegħu wasal sa tarf il-kamp fil-bidu tal-għassa tan-nofs ; kienu għadhom kemm qiegħdu l-għases meta daqqew it-trombi u kissru l-ġarar li kellhom f'idejhom, u t-tliet taqsimiet daqqew it-trombi u kissru l-ġarar, u qabdu f'idhom ix-xellugija t-torċi u f'idhom il-leminija t-trombi biex idoqqu, u għajtu: "Xabla għall-Mulej u għal Gidgħon!"

U huma baqgħu kulħadd f'postu madwar il-kamp; u l-kamp kollu kien kollu ġiri u għajjat, u n-nies kollha ħarbu.

It-tliet mitt raġel baqgħu jdoqqu t-trombi, u l-Mulej dawwar ix-xabla ta' kull wieħed mill-Midjanin lejn sieħbu mal-kamp kollu; u ħarab il-kamp kollu sa Bet-sitta lejn Serera sa xatt Abel-meħola ħdejn Tabbat.

U minn Naftali u Aser u minn Manassi kollu nġemgħu n-nies ta' Iżrael, u għamlu għal wara l-Midjanin.

U Gidgħon bagħat messaġġiera mal-muntanji kollha ta' Efrajm jgħidilhom: "Inżlu biex tilqgħu lill-Midjanin; aqtgħulhom il-mogħdijiet tax-xmara matul il-Ġordan sa Bet-bara."

U nġemgħu n-nies ta' Efrajm kollha, u ħadu f'idejhom il-mogħdijiet tax-xmara matul il-Ġordan sa Bet-bara.

U qabdu ż-żewġ prinċpijiet ta' Midjan, Għoreb u Żeb.

U qatlu lil Għoreb fuq il-blata ta' Għoreb, u lil Żeb ħdejn il-magħsar ta' Żeb, u baqgħu sejrin għal wara l-Midjanin; u ġiebu l-irjus ta' Għoreb u Żeb lil Gidgħon 'l hemm mill-Ġordan.


Wara t-taqtigħa

U n-nies ta' Efrajm qalulu: "Għaliex għamiltilna hekk, li ma sejjaħtilniex meta mort titqabad mal-Midjanin?"

U tlewmu miegħu bl-aħrax.

U weġibhom: "X'għamilt jien ħdejkom?

Mhux aħjar għanqud żgħir ta' Efrajm mill-ġabra sħiħa ta' Abigħeżer?

F'idejkom reħa Alla l-prinċpijiet ta' Midjan, Għoreb u Żeb; xi stajt nagħmel jien aqwa milli għamiltu intom?"

U birdet is-saħna li kellhom għalih malli qalilhom dan il-kliem.

Gidgħon wasal ħdejn il-Ġordan, u qasam, hu u t-tliet mitt raġel li kellu miegħu, għajjenin u bil-ġuħ.

U qal lin-nies ta' Sukkot: "Iddew, agħtu ftajjar tal-ħobż lin-nies li għandi miegħi, għaliex huma għajjenin, u jien qiegħed niġri wara Żebaħ u Salmunna, slaten ta' Midjan."

U l-kapijiet ta' Sukkot wieġbu: "Jaqaw idejn Żebaħ u Salmunna f'idejk , biex nagħtu l-ħobż lill-qtajja' tiegħek?"

U Gidgħon wieġeb: "Tajjeb!

Meta l-Mulej jagħtini f'idejja lil Żebaħ u lil Salmunna, nidres ġisimkom bix-xewk u bl-għollieq tax-xagħri."

U tala' minn hemm għal Penuwel u qalilhom l-istess; u n-nies ta' Penuwel wieġbu l-istess bħan-nies ta' Sukkot.

U hu wieġeb l-istess lin-nies ta' Penuwel u qalilhom: "Meta nerġa' lura bis-sliem, inġarraf dan it-torri."

Żebaħ u Salmunna kienu f'Karkor bil-kamp tagħhom, b'xi ħmistax-il elf raġel; dan kulma kien baqa' mill-kamp kollu ta' wlied il-Lvant, li minnhom kienu waqgħu xi mija u għoxrin elf raġel kapaċi jħaddmu x-xabla.

Gidgħon tala' u qabad it-triq tan-nies li jgħammru fit-tined, fuq in-naħa tal-Lvant ta' Noba u Ġogħba, u ħarbat il-kamp, meta n-nies ma kellhom ebda ħsieb ta' xejn.

Żebaħ u Salmunna ħarbu, u hu għamel għal warajhom, u qabad f'idejh lil dawn iż-żewġ slaten tal-Midjanin, Żebaħ u Salmunna, u ħarbat il-kamp kollu.

Gidgħon bin Ġowas raġa' lura mit-taqbida mit-telgħa ta' Ħeres.

U qabad żagħżugħ min-nies ta' Sukkot u staqsieh; u dan kitiblu l-ismijiet tal-kapijiet u x-xjuħ ta' Sukkot, sebgħa u sebgħin raġel.

U mar għand in-nies ta' Sukkot u qalilhom: "Hawn huma Żebaħ u Salmunna li għajjartuni bihom u staqsejtuni: 'Għandek forsi f'idejk 'il Żebaħ u Salmunna biex nagħtuk il-ħobż għal niesek għajjenin?'

" U qabad il-kbarat tal-belt; u ħa x-xewk u l-għollieq mix-xagħri, u dires bihom in-nies ta' Sukkot.

U ġarraf it-torri ta' Penuwel u qatel in-nies tal-belt.

U lil Żebaħ u Salmunna qalilhom: "Kif kienu n-nies li qtiltu f'Tabor?"

U huma weġbuh: "Jixbhu lilek; kull wieħed donnu bin sultan."

U hu qalilhom: "Kienu ħuti, ulied ommi.

Daqs kemm hu ħaj il-Mulej, ma kontx noqtolkom, kieku ħallejtuhom ħajjin."

U dar fuq ibnu l-kbir Ġeter u qallu: "Qum u oqtolhom."

Imma ż-żagħżugħ ma silitx ix-xabla għax baża', billi kien għadu tfal.

U Żebaħ u Salmunna qalulu: "Qum, u nxteħet fuqna int, għax int għandek saħħa ta' raġel."

U qam Gidgħon u qatel lil Żebaħ u lil Salmunna, u ħa l-oqmra li kienu ma' għonq l-iġmla tagħhom.

L-aħħar jiem ta' Gidgħon

U n-nies ta' Iżrael qalu lil Gidgħon: "Saltan fuqna, int u ibnek, u bin ibnek, għax int salvajtna minn id il-Midjanin."

U weġibhom Gidgħon: "Ma nsaltanx fuqkom, la jien u lanqas ibni; il-Mulej isaltan fuqkom."

U ssokta jgħidilhom Gidgħon: "Ħaġa waħda nitlobkom: agħtuni kull wieħed il-ħoloq li ħadtu mill-priża" - għax kellhom kull wieħed ħoloq tad-deheb, billi l-għedewwa kienu Ismagħelin .

U qalulu: "Nagħtuhomlok."

U firxu mantar, u xeħtu fuqu kull wieħed il-ħoloq li kellu mill-priża.

U l-piż ta' dawn il-ħoloq tad-deheb li talab kien ta' elf u seba' mitt xekel, barra l-oqmra, l-imsielet, l-ilbies tal-porpra, li kienu fuq is-slaten ta' Midjan, u l-ħnienaq ta' madwar għonq l-iġmla tagħhom.

U Gidgħon għamel efod u qiegħdu fil-belt tiegħu ta' Għofra; u l-poplu ta' Iżrael kollu żena hemm mal-allat, u kienet nassa għal Gidgħon u daru.

Hekk il-Midjanin għakksuhom ulied Iżrael, u ma setgħux jerfgħu rashom aktar, u l-art strieħet għal erbgħin sena sakemm baqa' ħaj Gidgħon.

Ġerub-bagħal bin Ġowas mar u għammar f'daru.

Gidgħon kellu sebgħin tifel li tnisslu minnu, għax kien iżżewweġ ħafna nisa.

Waħda konkubina tiegħu, li kienet toqgħod f'Sikem, wilditlu iben hi wkoll, u semmieh Abimelek.

U Gidgħon bin Ġowas miet meta kien xjieħ sewwa, u difnuh fil-qabar ta' Ġowas missieru f'Għofra ta' Abigħeżer.

U ġara li malli miet Gidgħon ulied Iżrael reġgħu żnew mal-allat Bagħalim u għażlu b'alla tagħhom lil Bagħal-berit ; ma ftakrux aktar fil-Mulej Alla tagħhom, li kien ħelishom minn id l-għedewwa tagħhom ta' madwarhom.

U ma wrewx imħabba lejn dar Ġerub-bagħal, Gidgħon, għall-ġid kollu li kien għamel ma' Iżrael.